title: 2009/940/ΕΚ: Απόφαση του Συμβουλίου, της 30ής Νοεμβρίου 2009 , για την υπογραφή από την Ευρωπαϊκή Κοινότητα του Πρωτοκόλλου στη σύμβαση σχετικά με τις διεθνείς ασφάλειες επί κινητού εξοπλισμού για θέματα που αφορούν ειδικά το σιδηροδρομικό τροχαίο υλικό, που θεσπίσθηκε στο Λουξεμβούργο στις 23 Φεβρουαρίου 2007

text:
               16.12.2009

               EL

               Επίσημη Εφημερίδα της Ευρωπαϊκής Ένωσης

               L 331/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 30ής Νοεμβρίου 2009
   για την υπογραφή από την Ευρωπαϊκή Κοινότητα του Πρωτοκόλλου στη σύμβαση σχετικά με τις διεθνείς ασφάλειες επί κινητού εξοπλισμού για θέματα που αφορούν ειδικά το σιδηροδρομικό τροχαίο υλικό, που θεσπίσθηκε στο Λουξεμβούργο στις 23 Φεβρουαρίου 2007
   (2009/940/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 61 στοιχείο γ) σε συνδυασμό με το άρθρο 300 παράγραφος 2 πρώτο εδάφιο,
   την πρόταση της Επιτροπής,
   Εκτιμώντας τα ακόλουθα:

               (1)

               Η Ευρωπαϊκή Κοινότητα καταβάλλει προσπάθειες για την εγκαθίδρυση κοινού χώρου δικαιοσύνης βασιζόμενου στην αρχή της αμοιβαίας αναγνώρισης των δικαστικών αποφάσεων.

               (2)

               Το Πρωτόκολλο στη σύμβαση περί διεθνών ασφαλειών επί κινητού εξοπλισμού για θέματα που αφορούν ειδικά το σιδηροδρομικό τροχαίο υλικό (στο εξής: «Σιδηροδρομικό Πρωτόκολλο»), που θεσπίσθηκε στο Λουξεμβούργο στις 23 Φεβρουαρίου 2007, συμβάλλει επωφελώς στη ρύθμιση σε διεθνές επίπεδο στο συγκεκριμένο τομέα. Επομένως, είναι ευκταία η όσο το δυνατόν ταχύτερη εφαρμογή των διατάξεων αυτής της πράξης που αφορούν θέματα τα οποία εμπίπτουν στην αποκλειστική αρμοδιότητα της Κοινότητας.

               (3)

               Η Επιτροπή διαπραγματεύθηκε το Σιδηροδρομικό Πρωτόκολλο εξ ονόματος της Κοινότητας όσον αφορά τα εμπίπτοντα στην αποκλειστική κοινοτική αρμοδιότητα τμήματα.

               (4)

               Το άρθρο ΧΧΙΙ παράγραφος 1 του Σιδηροδρομικού Πρωτοκόλλου προβλέπει ότι οι Περιφερειακοί Οργανισμοί Οικονομικής Ολοκλήρωσης οι οποίοι είναι αρμόδιοι για ορισμένα θέματα που διέπονται από το Σιδηροδρομικό Πρωτόκολλο δύνανται να υπογράψουν το εν λόγω Πρωτόκολλο.

               (5)

               Το Σιδηροδρομικό Πρωτόκολλο παραμένει ανοικτό προς υπογραφή μέχρι την έναρξη ισχύος του.

               (6)

               Μερικά από τα θέματα που ρυθμίζονται από τον κανονισμό (ΕΚ) αριθ. 44/2001 του Συμβουλίου της 22ας Δεκεμβρίου 2000 για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (1), τον κανονισμό (ΕΚ) αριθ. 1346/2000 του Συμβουλίου της 29ης Μαΐου 2000 περί των διαδικασιών αφερεγγυότητας (2), τον κανονισμό (ΕΚ) αριθ. 593/2008 του Ευρωπαϊκού Κοινοβουλίου και του Συμβουλίου της 17ης Ιουνίου 2008 για το εφαρμοστέο δίκαιο στις συμβατικές ενοχές (Ρώμη I) (3), την οδηγία 2008/57/ΕΚ του Ευρωπαϊκού Κοινοβουλίου και του Συμβουλίου της 17ης Ιουνίου 2008 σχετικά με τη διαλειτουργικότητα του σιδηροδρομικού συστήματος στην Κοινότητα (αναδιατύπωση) (4) και τον κανονισμό (ΕΚ) αριθ. 881/2004 του Ευρωπαϊκού Κοινοβουλίου και του Συμβουλίου της 29ης Απριλίου 2004 σχετικά με τη σύσταση Ευρωπαϊκού Οργανισμού Σιδηροδρόμων (κανονισμός για τον οργανισμό) (5), αποτελούν επίσης αντικείμενο του Σιδηροδρομικού Πρωτοκόλλου.

               (7)

               Η Κοινότητα έχει αποκλειστική αρμοδιότητα για ορισμένα από τα θέματα που διέπονται από το Σιδηροδρομικό Πρωτόκολλο, ενώ τα κράτη μέλη είναι αρμόδια για ορισμένα άλλα από τα θέματα που διέπονται από την πράξη αυτή.

               (8)

               Επομένως, η Κοινότητα πρέπει να υπογράψει το Σιδηροδρομικό Πρωτόκολλο.

               (9)

               Το άρθρο ΧΧΙΙ παράγραφος 2 του Σιδηροδρομικού Πρωτοκόλλου προβλέπει ότι κάθε Περιφερειακός Οργανισμός Οικονομικής Ολοκλήρωσης προβαίνει, κατά την υπογραφή, αποδοχή, έγκριση ή προσχώρηση, σε δήλωση στην οποία προσδιορίζει τα θέματα που διέπονται από το Πρωτόκολλο και για τα οποία τα κράτη μέλη του έχουν εκχωρήσει τις αρμοδιότητές τους σε αυτόν τον οργανισμό. Ως εκ τούτου, η Κοινότητα θα πρέπει να προβεί στη δήλωση αυτή κατά τη στιγμή της υπογραφής του Σιδηροδρομικού Πρωτοκόλλου.

               (10)

               Το Ηνωμένο Βασίλειο και η Ιρλανδία συμμετέχουν στη θέσπιση και την εφαρμογή της παρούσας απόφασης.

               (11)

               Σύμφωνα με τα άρθρα 1 και 2 του Πρωτοκόλλου για τη θέση της Δανίας, που έχει προσαρτηθεί στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στη θέσπιση της παρούσας απόφασης και δεν δεσμεύεται από αυτή ούτε υπόκειται στην εφαρμογή της,

         ΑΠΟΦΑΣΙΖΕΙ:
   Άρθρο 1
   Η υπογραφή του Πρωτοκόλλου στη σύμβαση σχετικά με τις διεθνείς ασφάλειες επί κινητού εξοπλισμού, για θέματα που αφορούν ειδικά το σιδηροδρομικό τροχαίο υλικό («Σιδηροδρομικό Πρωτόκολλο»), που θεσπίσθηκε στο Λουξεμβούργο στις 23 Φεβρουαρίου 2007, εγκρίνεται εξ ονόματος της Ευρωπαϊκής Κοινότητας, με την επιφύλαξη της σύναψής του.
   Το κείμενο του Σιδηροδρομικού Πρωτοκόλλου επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να διορίσει το(τα) πρόσωπο(α) που θα επιφορτισθεί(ούν) να υπογράψει(ουν), εξ ονόματος της Κοινότητας, το Σιδηροδρομικό Πρωτόκολλο, υπό τον όρο του άρθρου 3.
   Άρθρο 3
   Κατά την υπογραφή του Σιδηροδρομικού Πρωτοκόλλου η Κοινότητα προβαίνει στη δήλωση που παρατίθεται στο παράρτημα, σύμφωνα με το άρθρο XXII παράγραφος 2 του Πρωτοκόλλου.

      Βρυξέλλες, 30 Νοεμβρίου 2009.

            Για το Συμβούλιο

            Η Πρόεδρος

         B. ASK

      (1)  ΕΕ L 12 της 16.1.2001, σ. 1.

      (2)  ΕΕ L 160 της 30.6.2000, σ. 1.

      (3)  ΕΕ L 177 της 4.7.2008, σ. 6.

      (4)  ΕΕ L 191 της 18.7.2008, σ. 1.

      (5)  ΕΕ L 220 της 21.6.2004, σ. 3.
   ΠΑΡΑΡΤΗΜΑ

      Δήλωση που θα γίνει κατ’ εφαρμογή του άρθρου XXII παράγραφος 2 σχετικά με την αρμοδιότητα της Ευρωπαϊκής Κοινότητας σε θέματα που ρυθμίζονται από το πρωτόκολλο στη σύμβαση σχετικά με τις διεθνείς ασφάλειες επί κινητού εξοπλισμού για θέματα που αφορούν ειδικά το σιδηροδρομικό τροχαίο υλικό («σιδηροδρομικό πρωτόκολλο»), που θεσπίσθηκε στο Λουξεμβούργο στις 23 Φεβρουαρίου 2007, και για τα οποία τα κράτη μέλη έχουν εκχωρήσει την αρμοδιότητά τους στην Κοινότητα

                  1.

                  Σύμφωνα με το άρθρο ΧΧΙΙ του Σιδηροδρομικού Πρωτοκόλλου, οι Περιφερειακοί Οργανισμοί Οικονομικής Ολοκλήρωσης οι οποίοι συγκροτούνται από κυρίαρχα κράτη και είναι αρμόδιοι για ορισμένα θέματα που διέπονται από το εν λόγω πρωτόκολλο δύνανται να το υπογράψουν, υπό την προϋπόθεση ότι θα προβούν στη δήλωση που προβλέπεται στην παράγραφο 2 του εν λόγω άρθρου. Η Κοινότητα αποφάσισε να υπογράψει το σιδηροδρομικό πρωτόκολλο και προβαίνει συνεπώς στην εν λόγω δήλωση.

                  2.

                  Τα σημερινά μέλη της Κοινότητας είναι το Βασίλειο του Βελγίου, η Δημοκρατία της Βουλγαρίας, η Τσεχική Δημοκρατία, το Βασίλειο της Δανίας, η Ομοσπονδιακή Δημοκρατία της Γερμανίας, η Δημοκρατία της Εσθονίας, η Ιρλανδία, η Ελληνική Δημοκρατία, το Βασίλειο της Ισπανίας, η Γαλλική Δημοκρατία, η Ιταλική Δημοκρατία, η Κυπριακή Δημοκρατία, η Δημοκρατία της Λεττονίας, η Δημοκρατία της Λιθουανίας, το Μεγάλο Δουκάτο του Λουξεμβούργου, η Δημοκρατία της Ουγγαρίας, η Μάλτα, το Βασίλειο των Κάτω Χωρών, η Δημοκρατία της Αυστρίας, η Δημοκρατία της Πολωνίας, η Πορτογαλική Δημοκρατία, η Ρουμανία, η Δημοκρατία της Σλοβενίας, η Σλοβακική Δημοκρατία, η Δημοκρατία της Φινλανδίας, το Βασίλειο της Σουηδίας και το Ηνωμένο Βασίλειο της Μεγάλης Βρετανίας και της Βόρειας Ιρλανδίας.

                  3.

                  Εντούτοις, η παρούσα δήλωση δεν ισχύει ως προς το Βασίλειο της Δανίας κατά τα προβλεπόμενα στα άρθρα 1 και 2 του Πρωτοκόλλου για τη θέση της Δανίας που έχει προσαρτηθεί στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας.

                  4.

                  Η παρούσα δήλωση δεν είναι εφαρμοστέα στα εδάφη των κρατών μελών ως προς τα οποία δεν ισχύει η συνθήκη για την ίδρυση της Ευρωπαϊκής Κοινότητας και δεν θίγει τις πράξεις και τις θέσεις που ενδεχομένως υιοθετούνται από τα οικεία κράτη μέλη δυνάμει του Σιδηροδρομικού Πρωτοκόλλου εξ ονόματος και προς το συμφέρον των εν λόγω εδαφών.

                  5.

                  Τα κράτη μέλη της Ευρωπαϊκής Κοινότητας έχουν εκχωρήσει στην Κοινότητα αρμοδιότητα για τα θέματα που καλύπτονται από τον κανονισμό (ΕΚ) αριθ. 44/2001 του Συμβουλίου της 22ας Δεκεμβρίου 2000 για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (1), τον κανονισμό (ΕΚ) αριθ. 1346/2000 του Συμβουλίου της 29ης Μαΐου 2000 περί των διαδικασιών αφερεγγυότητας (2), τον κανονισμό (ΕΚ) αριθ. 593/2008 του Ευρωπαϊκού Κοινοβουλίου και του Συμβουλίου της 17ης Ιουνίου 2008 για το εφαρμοστέο δίκαιο στις συμβατικές ενοχές (Ρώμη I) (3), την οδηγία 2008/57/ΕΚ του Ευρωπαϊκού Κοινοβουλίου και του Συμβουλίου της 17ης Ιουνίου 2008 σχετικά με τη διαλειτουργικότητα του σιδηροδρομικού συστήματος στην Κοινότητα (αναδιατύπωση) (4) και τον κανονισμό (ΕΚ) αριθ. 881/2004 του Ευρωπαϊκού Κοινοβουλίου και του Συμβουλίου της 29ης Απριλίου 2004 σχετικά με τη σύσταση Ευρωπαϊκού Οργανισμού Σιδηροδρόμων (κανονισμός για τον οργανισμό) (5).

                  6.

                  Όσον αφορά το σύστημα αρίθμησης των οχημάτων, η Κοινότητα εξέδωσε μέσω της απόφασης 2006/920/ΕΚ (απόφαση της Επιτροπής της 11ης Αυγούστου 2006, σχετικά με την τεχνική προδιαγραφή διαλειτουργικότητας για το υποσύστημα διεξαγωγή και διαχείριση της κυκλοφορίας του διευρωπαϊκού συμβατικού σιδηροδρομικού συστήματος) ένα σύστημα αρίθμησης κατάλληλο για τον προσδιορισμό του σιδηροδρομικού τροχαίου υλικού, όπως προβλέπεται στο άρθρο V παράγραφος 2 του Σιδηροδρομικού Πρωτοκόλλου.
                  Επίσης, όσον αφορά την ανταλλαγή δεδομένων μεταξύ κρατών μελών της Κοινότητας και του Διεθνούς Μητρώου, η Κοινότητα σημείωσε αισθητή πρόοδο μέσω της απόφασης 2007/756/ΕΚ (απόφαση της Επιτροπής της 9ης Νοεμβρίου 2007 για τη θέσπιση κοινής προδιαγραφής του εθνικού μητρώου οχημάτων, σύμφωνα με τα άρθρα 14 παράγραφοι 4 και 5 των οδηγιών 96/48/ΕΚ και 2001/16/ΕΚ). Σύμφωνα με την απόφαση αυτή, τα κράτη μέλη της Κοινότητας εφαρμόζουν εθνικά μητρώα οχημάτων και θα πρέπει να αποφευχθεί η διπλή καταχώριση δεδομένων μεταξύ αυτών και του Διεθνούς Μητρώου.

                  7.

                  Η άσκηση των αρμοδιοτήτων που έχουν εκχωρήσει τα κράτη μέλη στην Κοινότητα κατ’ εφαρμογή της συνθήκης για την ίδρυση της Ευρωπαϊκής Κοινότητας υπόκειται ως εκ της φύσεώς της σε συνεχείς μεταβολές. Στο πλαίσιο της συνθήκης αυτής, τα αρμόδια όργανα δύνανται να λαμβάνουν αποφάσεις για τον καθορισμό της έκτασης των αρμοδιοτήτων της Κοινότητας. Συνεπώς, η Κοινότητα διατηρεί το δικαίωμα να τροποποιήσει την παρούσα δήλωση αναλόγως, χωρίς αυτό να συνιστά αναγκαία προϋπόθεση για την άσκηση των αρμοδιοτήτων της όσον αφορά τα θέματα που διέπονται από το Σιδηροδρομικό Πρωτόκολλο.

      (1)  ΕΕ L 12 της 16.1.2001, σ. 1.

      (2)  ΕΕ L 160 της 30.6.2000, σ. 1.

      (3)  ΕΕ L 177 της 4.7.2008, σ. 6.

      (4)  ΕΕ L 191 της 18.7.2008, σ. 1.

      (5)  ΕΕ L 220 της 21.6.2004, σ. 3.
   ΜΕΤΑΦΡΑΣΗ
   ΠΡΩΤΟΚΟΛΛΟ ΤΟΥ ΛΟΥΞΕΜΒΟΥΡΓΟΥ ΣΤΗ ΣΥΜΒΑΣΗ ΣΧΕΤΙΚΑ ΜΕ ΤΙΣ ΔΙΕΘΝΕΙΣ ΑΣΦΑΛΕΙΕΣ ΕΠΙ ΚΙΝΗΤΟΥ ΕΞΟΠΛΙΣΜΟΥ ΓΙΑ ΘΕΜΑΤΑ ΠΟΥ ΑΦΟΡΟΥΝ ΕΙΔΙΚΑ ΤΟ ΣΙΔΗΡΟΔΡΟΜΙΚΟ ΤΡΟΧΑΙΟ ΥΛΙΚΟ

      Προοίμιο

   ΚΕΦΑΛΑΙΟ I   Πεδίο εφαρμογής και γενικές διατάξεις

                  Άρθρο I

            Ορισμοί

                  Άρθρο II

            Εφαρμογή της σύμβασης όσον αφορά το σιδηροδρομικό τροχαίο υλικό

                  Άρθρο III

            Παρέκκλιση

                  Άρθρο IV

            Αρμοδιότητες αντιπροσώπων

                  Άρθρο V

            Προσδιορισμός του σιδηροδρομικού τροχαίου υλικού στη συμφωνία

                  Άρθρο VI

            Επιλογή εφαρμοστέου δικαίου
         ΚΕΦΑΛΑΙΟ II   ΜΕΣΑ ΠΡΟΣΤΑΣΙΑΣ ΣΕ ΠΕΡΙΠΤΩΣΗ ΜΗ ΕΚΤΕΛΕΣΗΣ, ΠΡΟΤΕΡΑΙΟΤΗΤΕΣ ΚΑΙ ΕΚΧΩΡΗΣΕΙΣ

                  Άρθρο VII

            Τροποποίηση των διατάξεων περί μέσων προστασίας σε περίπτωση μη εκτέλεσης

                  Άρθρο VIII

            Τροποποίηση των διατάξεων περί ασφαλιστικών μέτρων

                  Άρθρο IX

            Μέσα προστασίας σε περίπτωση αφερεγγυότητας

                  Άρθρο X

            Παροχή συνδρομής κατά τη διαδικασία αφερεγγυότητας

                  Άρθρο XI

            Διατάξεις που αφορούν τον οφειλέτη
         ΚΕΦΑΛΑΙΟ III   ΔΙΑΤΑΞΕΙΣ ΣΧΕΤΙΚΑ ΜΕ ΤΟ ΜΗΤΡΩΟ ΔΙΕΘΝΩΝ ΑΣΦΑΛΕΙΩΝ ΕΠΙ ΣΙΔΗΡΟΔΡΟΜΙΚΟΥ ΤΡΟΧΑΙΟΥ ΥΛΙΚΟΥ

                  Άρθρο XII

            Η Εποπτεύουσα Αρχή και ο υπεύθυνος του Μητρώου

                  Άρθρο XIII

            Καθορισμός Σημείων Καταγραφής

                  Άρθρο XIV

            Ταυτοποίηση σιδηροδρομικού τροχαίου υλικού για τους σκοπούς της καταχώρησης

                  Άρθρο XV

            Πρόσθετες τροποποιήσεις στις διατάξεις για το Μητρώο

                  Άρθρο XVI

            Τέλη Διεθνούς Μητρώου

                  Άρθρο XVII

            Ανακοινώσεις πώλησης
         ΚΕΦΑΛΑΙΟ IV   ΔΙΚΑΙΟΔΟΣΙΑ

                  Άρθρο XVIII

            Παραίτηση από ετεροδικία
         ΚΕΦΑΛΑΙΟ V   ΣΧΕΣΗ ΜΕ ΑΛΛΕΣ ΣΥΜΒΑΣΕΙΣ

                  Άρθρο XIX

            Σχέση με τη σύμβαση UNIDROIT για τη Διεθνή Χρηματοδοτική Μίσθωση

                  Άρθρο XX

            Σχέση με τη σύμβαση για τις διεθνείς σιδηροδρομικές μεταφορές (COTIF)
         ΚΕΦΑΛΑΙΟ VI   ΤΕΛΙΚΕΣ ΔΙΑΤΑΞΕΙΣ

                  Άρθρο XXI

            Υπογραφή, επικύρωση, αποδοχή, έγκριση ή προσχώρηση

                  Άρθρο XXII

            Περιφερειακοί Οργανισμοί Οικονομικής Ολοκλήρωσης

                  Άρθρο XXIII

            Έναρξη ισχύος

                  Άρθρο XXIV

            Εδαφικές ενότητες

                  Άρθρο XXV

            Σιδηροδρομικό τροχαίο υλικό δημόσιας υπηρεσίας

                  Άρθρο XXVI

            Μεταβατικές διατάξεις

                  Άρθρο XXVII

            Δηλώσεις που αφορούν συγκεκριμένες διατάξεις

                  Άρθρο XXVIII

            Επιφυλάξεις και δηλώσεις

                  Άρθρο XXIX

            Δηλώσεις σύμφωνα με τη σύμβαση

                  Άρθρο XXX

            Μεταγενέστερες δηλώσεις

                  Άρθρο XXXI

            Απόσυρση δηλώσεων

                  Άρθρο XXXII

            Καταγγελίες

                  Άρθρο XXXIII

            Διασκέψεις αναθεώρησης, τροποποιήσεις και σχετικά ζητήματα

                  Άρθρο XXXIV

            Ο Θεματοφύλακας και τα καθήκοντά του

      ΠΡΩΤΟΚΟΛΛΟ ΤΟΥ ΛΟΥΞΕΜΒΟΥΡΓΟΥ ΣΤΗ ΣΥΜΒΑΣΗ ΣΧΕΤΙΚΑ ΜΕ ΤΙΣ ΔΙΕΘΝΕΙΣ ΑΣΦΑΛΕΙΕΣ ΕΠΙ ΚΙΝΗΤΟΥ ΕΞΟΠΛΙΣΜΟΥ ΓΙΑ ΘΕΜΑΤΑ ΠΟΥ ΑΦΟΡΟΥΝ ΕΙΔΙΚΑ ΤΟ ΣΙΔΗΡΟΔΡΟΜΙΚΟ ΤΡΟΧΑΙΟ ΥΛΙΚΟ

   ΤΑ ΣΥΜΒΑΛΛΟΜΕΝΑ ΚΡΑΤΗ ΤΟΥ ΠΑΡΟΝΤΟΣ ΠΡΩΤΟΚΟΛΛΟΥ
   ΘΕΩΡΩΝΤΑΣ αναγκαία την εφαρμογή της σύμβασης σχετικά με τις διεθνείς ασφάλειες επί κινητού εξοπλισμού (η «Σύμβαση») σε ό,τι αφορά το σιδηροδρομικό τροχαίο υλικό, σύμφωνα με τους στόχους που διατυπώνονται στο προοίμιο της σύμβασης,
   ΕΧΟΝΤΑΣ ΕΠΙΓΝΩΣΗ της ανάγκης να προσαρμοσθεί η σύμβαση ώστε να ανταποκρίνεται στις ιδιαίτερες απαιτήσεις του σιδηροδρομικού τροχαίου υλικού και της χρηματοδότησής του,
   ΣΥΜΦΩΝΗΣΑΝ σχετικά με τις ακόλουθες διατάξεις όσον αφορά το σιδηροδρομικό τροχαίο υλικό:
   ΚΕΦΑΛΑΙΟ I

      ΠΕΔΙΟ ΕΦΑΡΜΟΓΗΣ ΚΑΙ ΓΕΝΙΚΕΣ ΔΙΑΤΑΞΕΙΣ

   Άρθρο I
   Ορισμοί
   1.   Στο παρόν πρωτόκολλο, εφόσον δεν απαιτείται διαφορετικά στο συγκεκριμένο πλαίσιο, οι όροι που χρησιμοποιούνται έχουν την έννοια που ορίζεται στη σύμβαση.
   2.   Στο παρόν πρωτόκολλο οι ακόλουθοι όροι χρησιμοποιούνται με την έννοια που ορίζεται παρακάτω:

               α)

               ως «σύμβαση εγγύησης» νοείται η σύμβαση που συνάπτει πρόσωπο ως εγγυητής·

               β)

               ως «εγγυητής» νοείται το πρόσωπο το οποίο παρέχει ή εκδίδει εγγύηση ή εγγυητική όψεως ή πίστωση άμεσης ετοιμότητας ή οποιαδήποτε άλλη μορφή ασφάλισης πιστώσεων, για την εξασφάλιση της εκτέλεσης των υποχρεώσεων έναντι του πιστωτή του οποίου η απαίτηση εξασφαλίζεται με σύμβαση παροχής ασφάλειας ή με άλλη σύμβαση·

               γ)

               ως «κατάσταση αφερεγγυότητας» νοείται:

                           (i)

                           η κίνηση διαδικασίας αφερεγγυότητας· ή

                           (ii)

                           η δηλωμένη πρόθεση αναστολής ή η πραγματική αναστολή των πληρωμών από τον οφειλέτη, εφόσον το δικαίωμα του πιστωτή να κινήσει διαδικασία αφερεγγυότητας έναντι του οφειλέτη ή να ζητήσει τη λήψη μέτρων εννόμου προστασίας βάσει της σύμβασης εμποδίζεται ή αναστέλλεται από τη νομοθεσία ή από ενέργεια του κράτους.

               δ)

               ως «κύριος τόπος δικαιοδοσίας σε περίπτωση αφερεγγυότητας» νοείται το συμβαλλόμενο κράτος το οποίο αποτελεί την κύρια έδρα των συμφερόντων του οφειλέτη και το οποίο για τον σκοπό αυτό θεωρείται, εκτός αν αποδεικνύεται το αντίθετο, ότι αποτελεί τόπο της καταστατικής του έδρας ή, ελλείψει αυτού, ο τόπος όπου έχει συσταθεί ή αποκτήσει νομική προσωπικότητα·

               ε)

               ως «σιδηροδρομικό τροχαίο υλικό» νοούνται τα οχήματα που κινούνται σε σταθερή σιδηροδρομική τροχιά ή απευθείας, επάνω ή κάτω από σύστημα οδήγησης, μαζί με τα συστήματα έλξης, τις μηχανές, τα συστήματα πέδησης, τους άξονες, τους τροχοφορείς, τους παντογράφους, τα βοηθητικά εξαρτήματα και λοιπά συστατικά μέρη, τον εξοπλισμό και τα στοιχεία τους, τα οποία σε κάθε περίπτωση είναι εγκατεστημένα ή ενσωματωμένα στα οχήματα, καθώς και όλα τα σχετικά δεδομένα, εγχειρίδια και πρακτικά.

         Άρθρο II
   Εφαρμογή της σύμβασης όσον αφορά το σιδηροδρομικό τροχαίο υλικό
   1.   Η σύμβαση εφαρμόζεται σε σχέση με το σιδηροδρομικό τροχαίο υλικό, όπως προβλέπεται από τους όρους του παρόντος πρωτοκόλλου.
   2.   Η σύμβαση και το παρόν πρωτόκολλο αποκαλούνται σύμβαση σχετικά με τις διεθνείς ασφάλειες επί κινητού εξοπλισμού, όπως εφαρμόζεται στο σιδηροδρομικό τροχαίο υλικό.
   Άρθρο III
   Παρέκκλιση
   Τα μέρη δύνανται με γραπτή συμφωνία να αποκλείσουν την εφαρμογή του άρθρου ΙΧ και, στις μεταξύ τους σχέσεις, να παρεκκλίνουν ή να τροποποιήσουν τα αποτελέσματα οποιασδήποτε από τις διατάξεις του παρόντος πρωτοκόλλου, εκτός από το άρθρο VII παράγραφοι 3 και 4.
   Άρθρο IV
   Αρμοδιότητες αντιπροσώπων
   Ένα πρόσωπο δύναται, σε σχέση με το σιδηροδρομικό τροχαίο υλικό, να συνάψει συμφωνία, να προβεί σε καταχώρηση, όπως ορίζεται στο άρθρο 16 παράγραφος 3 της σύμβασης, και να επικαλεσθεί τα δικαιώματα και τις ασφάλειες που απορρέουν από τη σύμβαση υπό την ιδιότητα πρακτορείου, εμπιστευματοδόχου ή αντιπροσώπου.
   Άρθρο V
   Προσδιορισμός του σιδηροδρομικού τροχαίου υλικού στη συμφωνία
   1.   Για τους σκοπούς του άρθρου 7 στοιχείο γ) της σύμβασης και του άρθρου XVIII παράγραφος 2 του παρόντος πρωτοκόλλου, η περιγραφή του σιδηροδρομικού τροχαίου υλικού είναι επαρκής για τον προσδιορισμό του τελευταίου, εάν περιέχει:

               α)

               περιγραφή του σιδηροδρομικού τροχαίου υλικού ανά στοιχείο·

               β)

               περιγραφή του σιδηροδρομικού τροχαίου υλικού ανά κατηγορία·

               γ)

               δήλωση ότι η συμφωνία καλύπτει κάθε παρόν και μελλοντικό σιδηροδρομικό τροχαίο υλικό· ή

               δ)

               δήλωση ότι η συμφωνία καλύπτει κάθε παρόν και μελλοντικό σιδηροδρομικό τροχαίο υλικό εκτός από ορισμένα στοιχεία ή κατηγορίες.

         2.   Για τους σκοπούς του άρθρου 7 της σύμβασης, η ασφάλεια επί μελλοντικού σιδηροδρομικού τροχαίου υλικού που προσδιορίζεται σύμφωνα με την προηγούμενη παράγραφο συνιστάται ως διεθνής ασφάλεια εφόσον ο οφειλέτης, ο υπό όρους πωλητής ή ο εκμισθωτής έχει δικαίωμα διαθέσεως του σιδηροδρομικού τροχαίου υλικού, χωρίς να απαιτείται νέα πράξη μεταβίβασης.
   Άρθρο VI
   Επιλογή εφαρμοστέου δικαίου
   1.   Το παρόν άρθρο εφαρμόζεται μόνον εφόσον ένα συμβαλλόμενο κράτος έχει προβεί σε δήλωση σύμφωνα με το άρθρο XXVII.
   2.   Τα μέρη σύμβασης ή σύμβασης παροχής εγγύησης ή συμφωνίας για κατάταξη σε επόμενη τάξη δύνανται να συμφωνήσουν το δίκαιο το οποίο διέπει τα συμβατικά τους δικαιώματα και υποχρεώσεις εν όλω ή εν μέρει.
   3.   Εκτός αντίθετης συμφωνίας, το κατά την προηγούμενη παράγραφο επιλεγόμενο από τα μέρη δίκαιο αφορά τους εσωτερικούς κανόνες δικαίου του οικείου κράτους ή, εφόσον το κράτος αυτό περιλαμβάνει περισσότερες της μιας εδαφικές μονάδες, το εσωτερικό δίκαιο της αναφερόμενης εδαφικής μονάδας.
   ΚΕΦΑΛΑΙΟ II

      ΜΕΣΑ ΠΡΟΣΤΑΣΙΑΣ ΣΕ ΠΕΡΙΠΤΩΣΗ ΜΗ ΕΚΤΕΛΕΣΗΣ, ΠΡΟΤΕΡΑΙΟΤΗΤΕΣ ΚΑΙ ΕΚΧΩΡΗΣΕΙΣ

   Άρθρο VII
   Τροποποίηση των διατάξεων περί μέσων προστασίας σε περίπτωση μη εκτέλεσης
   1.   Επιπλέον των μέσων προστασίας που προβλέπονται στο κεφάλαιο III της σύμβασης, και εφόσον ο οφειλέτης έχει συναινέσει καθ’ οιονδήποτε χρόνο, ο πιστωτής δύναται, υπό τις συνθήκες που ορίζονται στο εν λόγω κεφάλαιο, να προβεί σε εξαγωγή και φυσική μεταφορά του σιδηροδρομικού τροχαίου υλικού από την εδαφική επικράτεια στην οποία βρίσκεται.
   2.   Ο πιστωτής δεν χρησιμοποιεί τα μέσα προστασίας που ορίζονται στην προηγούμενη παράγραφο χωρίς προηγούμενη γραπτή συναίνεση εκ μέρους του διαθέτοντος οποιαδήποτε καταχωρημένη ασφάλεια που προηγείται έναντι αυτής του πιστωτή.
   3.   Το άρθρο 8 παράγραφος 3 της σύμβασης δεν εφαρμόζεται στο σιδηροδρομικό τροχαίο υλικό. Κάθε μέσο προστασίας που προβλέπεται από τη σύμβαση σχετικά με το σιδηροδρομικό τροχαίο υλικό χρησιμοποιείται κατά εμπορικά εύλογο τρόπο. Ένα μέσο προστασίας θεωρείται ότι χρησιμοποιείται κατά εμπορικά εύλογο τρόπο, εφόσον χρησιμοποιείται σύμφωνα με διάταξη της σύμβασης, εκτός από τις περιπτώσεις που η σχετική διάταξη είναι προδήλως μη εύλογη.
   4.   Ο ασφαλιζόμενος πιστωτής που παρέχει εγγράφως στα ενδιαφερόμενα μέρη προειδοποιητική προθεσμία δεκατεσσάρων ή περισσοτέρων εργασίμων ημερών, όπως ορίζεται στο άρθρο 8 παράγραφος 4 της σύμβασης, σχετικά με σχεδιαζόμενη πώληση ή μίσθωση, θεωρείται ότι ικανοποιεί τις απαιτήσεις παροχής «εύλογης προειδοποιητικής προθεσμίας» που προβλέπει το εν λόγω άρθρο. Τα ανωτέρω δεν εμποδίζουν τον ασφαλιζόμενο πιστωτή, τον οφειλέτη ή τον εγγυητή να συμφωνήσουν την παροχή μεγαλύτερης προειδοποιητικής προθεσμίας.
   5.   Με την επιφύλαξη των εφαρμοστέων νόμων και κανονισμών περί ασφαλείας, κάθε συμβαλλόμενο κράτος εξασφαλίζει την άμεση συνεργασία των διοικητικών αρχών και την εκ μέρους τους παροχή συνδρομής στον πιστωτή, εφόσον είναι αναγκαίο για τη χρησιμοποίηση των μέσων προστασίας που προβλέπονται στην παράγραφο 1.
   6.   Ο οφειλέτης που προτίθεται να προβεί σε εξαγωγή σιδηροδρομικού τροχαίου υλικού σύμφωνα με την παράγραφο 1 χωρίς δικαστική εντολή, πρέπει να παράσχει εγγράφως εύλογη προειδοποιητική προθεσμία σε σχέση με τη σχεδιαζόμενη εξαγωγή:

               α)

               προς τους ενδιαφερόμενους που ορίζονται στο άρθρο 1 στοιχείο ιγ) περιπτώσεις (i) και (ii) της σύμβασης· και

               β)

               προς τους ενδιαφερόμενους που ορίζονται στο άρθρο 1 στοιχείο ιγ) περίπτωση (iii) της σύμβασης, οι οποίοι έχουν γνωστοποιήσει τα δικαιώματά τους στον ασφαλιζόμενο πιστωτή εντός εύλογου χρονικού διαστήματος προ της εξαγωγής.

         Άρθρο VIII
   Τροποποίηση των διατάξεων περί ασφαλιστικών μέτρων
   1.   Το παρόν άρθρο εφαρμόζεται μόνο στο συμβαλλόμενο κράτος που έχει προβεί σε δήλωση σύμφωνα με το άρθρο ΧΧVII και στον βαθμό που καθορίζεται σ’ αυτή.
   2.   Για τους σκοπούς του άρθρου 13 παράγραφος 1 της σύμβασης, ο όρος «ταχεία» στο πλαίσιο της λήψης ασφαλιστικών μέτρων σημαίνει τόσες εργάσιμες ημέρες από την ημερομηνία κατάθεσης της αίτησης περί λήψεως των μέτρων όσες καθορίζονται στη δήλωση του συμβαλλόμενου κράτους όπου υποβάλλεται η αίτηση.
   3.   Το άρθρο 13 παράγραφος 1 της σύμβασης εφαρμόζεται με την προσθήκη του παρακάτω κειμένου αμέσως μετά το στοιχείο δ):

               «ε)

               εάν οποτεδήποτε υπάρξει ειδική συμφωνία μεταξύ του οφειλέτη και του πιστωτή, πώληση και χρησιμοποίηση του προϊόντος αυτής»

         και το άρθρο 43 παράγραφος 2 εφαρμόζεται με την προσθήκη των λέξεων «και ε)» μετά τις λέξεις «άρθρο 13 παράγραφος 1 στοιχείο δ)».
   4.   Η κυριότητα ή οποιαδήποτε άλλη ασφάλεια του οφειλέτη που μεταβιβάζεται με την πώληση δυνάμει της προηγούμενης παραγράφου απαλλάσσεται από οποιαδήποτε άλλη ασφάλεια επί της οποίας έχει προτεραιότητα η διεθνής ασφάλεια του πιστωτή δυνάμει των διατάξεων του άρθρου 29 της σύμβασης.
   5.   Ο πιστωτής και ο οφειλέτης ή οποιοσδήποτε άλλος ενδιαφερόμενος μπορούν να συμφωνήσουν γραπτώς να αποκλείσουν την εφαρμογή του άρθρου 13 παράγραφος 2 της σύμβασης.
   6.   Όσον αφορά τα μέσα προστασίας του άρθρου VII παράγραφος 1:

               α)

               παρέχονται από τις διοικητικές αρχές συμβαλλόμενου κράτους το αργότερο εντός επτά εργάσιμων ημερών από τη γνωστοποίηση του πιστωτή προς τις αρχές αυτές ότι έχει εξασφαλισθεί η καθοριζόμενη στο άρθρο VII παράγραφος 1 λήψη των εν λόγω μέτρων ή, στην περίπτωση που η λήψη των μέτρων διατάχθηκε με απόφαση αλλοδαπού δικαστηρίου, ότι αυτή έχει αναγνωρισθεί από τα δικαστήρια του εν λόγω συμβαλλόμενου κράτους και ότι ο πιστωτής δικαιούται να λάβει αυτά τα μέσα προστασίας σύμφωνα με τη σύμβαση· και

               β)

               οι αρμόδιες αρχές συνεργάζονται αμέσως και παρέχουν συνδρομή στον πιστωτή κατά τη χρησιμοποίηση των εν λόγω μέσων προστασίας σύμφωνα με τους εφαρμοστέους νόμους και κανονισμούς περί ασφαλείας.

         7.   Οι παράγραφοι 2 και 6 δεν θίγουν τους εφαρμοστέους νόμους και κανονισμούς περί ασφαλείας.
   Άρθρο IX
   Μέσα προστασίας σε περίπτωση αφερεγγυότητας
   1.   Το παρόν άρθρο εφαρμόζεται μόνο όταν το συμβαλλόμενο κράτος που αποτελεί τον κύριο τόπο δικαιοδοσίας σε περιπτώσεις αφερεγγυότητας έχει προβεί στη δήλωση του άρθρου ΧΧVII.
   2.   Η αναφορά του παρόντος άρθρου στον «διαχειριστή της περιουσίας του αφερέγγυου» αφορά την επίσημη και όχι την προσωπική του ιδιότητα.
   3.   Κατά την επέλευση κατάστασης αφερεγγυότητας, ο διαχειριστής ή ο οφειλέτης, ανάλογα με την περίπτωση, παραδίδει, με την επιφύλαξη της παραγράφου 7, την κατοχή του σιδηροδρομικού τροχαίου υλικού στον πιστωτή το αργότερο μέχρι το χρονικά προηγούμενο από τα κάτωθι χρονικά σημεία:

               α)

               το τέλος της περιόδου αναμονής· και

               β)

               την ημερομηνία κατά την οποία ο πιστωτής θα εδικαιούτο την κατοχή του σιδηροδρομικού τροχαίου υλικού, σε περίπτωση μη εφαρμογής του παρόντος άρθρου.

         4.   Για τους σκοπούς του παρόντος άρθρου, «περίοδος αναμονής» είναι το χρονικό διάστημα που καθορίζεται στη δήλωση του συμβαλλόμενου κράτους το οποίο αποτελεί τον κύριο τόπο δικαιοδοσίας σε περιπτώσεις αφερεγγυότητας.
   5.   Εάν δεν δοθεί και μέχρις ότου δοθεί η δυνατότητα στον πιστωτή να αποκτήσει την κατοχή δυνάμει της παραγράφου 3:

               α)

               ο διαχειριστής ή ο οφειλέτης, ανάλογα με την περίπτωση, διαφυλάσσει το σιδηροδρομικό τροχαίο υλικό, το συντηρεί και διατηρεί την αξία του, όπως ορίζεται στη συμφωνία· και

               β)

               ο πιστωτής δικαιούται να υποβάλει αίτηση για λήψη κάθε άλλης μορφής προσωρινού μέτρου δυνάμει του εφαρμοστέου δικαίου.

         6.   Το στοιχείο α) της προηγούμενης παραγράφου δεν αποκλείει τη χρήση του σιδηροδρομικού τροχαίου υλικού βάσει ρυθμίσεων που αποσκοπούν στη διαφύλαξη και τη συντήρησή του και στη διατήρηση της αξίας του.
   7.   Ο διαχειριστής ή ο οφειλέτης, ανάλογα με την περίπτωση, μπορεί να διατηρήσει την κατοχή του σιδηροδρομικού τροχαίου υλικού, εφόσον, μέχρι το χρονικό σημείο που καθορίζεται στην παράγραφο 3, έχει αποκαταστήσει κάθε αθέτηση υποχρεώσεων, εκτός όσων απορρέουν από την κίνηση διαδικασίας αφερεγγυότητας, και έχει συμφωνήσει να εκπληρώσει όλες τις μελλοντικές υποχρεώσεις που ορίζονται στη σύμβαση και τα σχετικά έγγραφα. Δεν ισχύει δεύτερη περίοδος αναμονής όσον αφορά την αθέτηση της εκπλήρωσης των μελλοντικών αυτών υποχρεώσεων.
   8.   Όσον αφορά τα μέσα προστασίας του άρθρου VΙΙ παράγραφος 1:

               α)

               παρέχονται από τις διοικητικές αρχές συμβαλλόμενου κράτους το αργότερο εντός επτά ημερολογιακών ημερών από τη γνωστοποίηση του πιστωτή προς τις αρχές αυτές ότι ο πιστωτής δικαιούται να λάβει αυτά τα μέσα προστασίας σύμφωνα με τη σύμβαση· και

               β)

               οι αρμόδιες αρχές συνεργάζονται αμέσως και παρέχουν συνδρομή στον πιστωτή κατά τη χρησιμοποίηση των εν λόγω μέσων προστασίας σύμφωνα με τους εφαρμοστέους νόμους και κανονισμούς περί ασφάλειας.

         9.   Η χρήση των μέσων προστασίας που προβλέπονται από τη σύμβαση ή από το παρόν Πρωτόκολλο δεν μπορεί να παρεμποδισθεί ή να καθυστερήσει μετά την ημερομηνία που αναφέρεται στην παράγραφο 3.
   10.   Οι υποχρεώσεις του οφειλέτη, όπως ορίζονται στη συμφωνία, δεν μπορούν να τροποποιηθούν χωρίς τη συναίνεση του πιστωτή.
   11.   Καμία διάταξη της προηγούμενης παραγράφου δεν μπορεί να ερμηνευθεί κατά τρόπο που θίγει τυχόν εξουσία του διαχειριστή να καταγγείλει τη σύμβαση με βάση το εφαρμοστέο δίκαιο.
   12.   Κανένα δικαίωμα ή ασφάλεια, εκτός των μη συμβατικών δικαιωμάτων ή ασφαλειών κατηγορίας που καλύπτεται από δήλωση δυνάμει του άρθρου 39 παράγραφος 1 της σύμβασης, δεν έχει προτεραιότητα στη διαδικασία αφερεγγυότητας έναντι καταχωρημένων ασφαλειών.
   13.   Η σύμβαση, όπως τροποποιείται από τα άρθρα VΙΙ και ΧΧV του παρόντος Πρωτοκόλλου, εφαρμόζεται στη χρήση κάθε μέσου προστασίας με βάση το παρόν άρθρο.
   3.   Κατά την επέλευση κατάστασης αφερεγγυότητας, ο διαχειριστής ή ο οφειλέτης, ανάλογα με την περίπτωση, γνωστοποιεί στον πιστωτή, κατόπιν αιτήματος του τελευταίου, εντός του χρονικού διαστήματος που καθορίζεται στη δήλωση συμβαλλόμενου κράτους δυνάμει του άρθρου ΧΧVΙΙ, εάν:

               α)

               θα αποκαταστήσει κάθε αθέτηση υποχρεώσεων εκτός όσων απορρέουν από την κίνηση διαδικασίας αφερεγγυότητας, και θα συμφωνήσει να εκπληρώσει όλες τις μελλοντικές υποχρεώσεις που ορίζονται στη σύμβαση και τα σχετικά έγγραφα· ή

               β)

               θα δώσει τη δυνατότητα στον πιστωτή να αποκτήσει την κατοχή του σιδηροδρομικού τροχαίου υλικού σύμφωνα με το εφαρμοστέο δίκαιο.

         4.   Το αναφερόμενο στο στοιχείο β) της προηγούμενης παραγράφου εφαρμοστέο δίκαιο δύναται να επιτρέπει στο δικαστήριο να απαιτήσει τη λήψη οποιωνδήποτε πρόσθετων μέτρων ή την παροχή πρόσθετης εγγύησης.
   5.   Ο πιστωτής προσκομίζει αποδεικτικά στοιχεία σχετικά με τις αξιώσεις του, καθώς και σχετικά με την καταχώρηση της διεθνούς ασφάλειάς του.
   6.   Αν ο διαχειριστής ή ο οφειλέτης, ανάλογα με την περίπτωση, δεν προβεί στη γνωστοποίηση που προβλέπεται στην παράγραφο 3 ή όταν ο διαχειριστής ή ο οφειλέτης, ενώ έχει δηλώσει ότι θα δώσει τη δυνατότητα στον πιστωτή να αποκτήσει την κατοχή του σιδηροδρομικού τροχαίου υλικού, δεν το κάνει, το δικαστήριο δύναται να επιτρέψει στον πιστωτή να αποκτήσει την κατοχή του σιδηροδρομικού τροχαίου υλικού σύμφωνα με τους όρους που αυτό θα διατάξει και δύναται να απαιτήσει τη λήψη πρόσθετων μέτρων ή την παροχή πρόσθετης εγγύησης.
   7.   Το σιδηροδρομικό τροχαίο υλικό δεν μπορεί να πωληθεί προτού εκδοθεί απόφαση του δικαστηρίου σχετικά με την αξίωση και τη διεθνή ασφάλεια.
   3.   Κατά την επέλευση κατάστασης αφερεγγυότητας, ο διαχειριστής ή ο οφειλέτης, ανάλογα με την περίπτωση, εντός της περιόδου αποκατάστασης:

               α)

               αποκαθιστά κάθε αθέτηση υποχρεώσεων εκτός όσων απορρέουν από την κίνηση διαδικασίας αφερεγγυότητας, και συμφωνεί να εκπληρώσει όλες τις μελλοντικές υποχρεώσεις που ορίζονται στη σύμβαση και τα σχετικά έγγραφα· ή

               β)

               παρέχει τη δυνατότητα στον πιστωτή να αποκτήσει την κατοχή του σιδηροδρομικού τροχαίου υλικού σύμφωνα με το εφαρμοστέο δίκαιο.

         4.   Πριν από το τέλος της περιόδου αποκατάστασης, ο διαχειριστής ή ο οφειλέτης, ανάλογα με την περίπτωση, δύναται να ζητήσει από το δικαστήριο την έκδοση διαταγής αναστολής της υποχρέωσης που υπέχει βάσει του στοιχείου β) της προηγούμενης παραγράφου, για το χρονικό διάστημα από το τέλος της περιόδου αποκατάστασης μέχρι τη λήξη της σύμβασης ή τυχόν ανανέωσής της το αργότερο, και υπό τους όρους τους οποίους το δικαστήριο κρίνει δίκαιους («περίοδος αναστολής»). Με την εν λόγω απόφαση διατάσσεται η καταβολή από την περιουσία του αφερέγγυου ή από τον οφειλέτη όλων των ποσών που καθίστανται απαιτητά για τον πιστωτή στη διάρκεια της περιόδου αναστολής, κατά τον χρόνο που είναι ληξιπρόθεσμα, και η εκ μέρους του διαχειριστή ή του οφειλέτη, ανάλογα με την περίπτωση, εκπλήρωση όλων των άλλων υποχρεώσεων που προκύπτουν στη διάρκεια της περιόδου αναστολής.
   5.   Εφόσον υποβληθεί αίτηση στο δικαστήριο σύμφωνα με την προηγούμενη παράγραφο, ο πιστωτής δεν αποκτά κατοχή του σιδηροδρομικού τροχαίου υλικού προτού εκδοθεί η σχετική διαταγή του δικαστηρίου. Εάν η αίτηση δεν γίνει δεκτή εντός ορισμένου αριθμού ημερολογιακών ημερών από την ημερομηνία κατάθεσης της αίτησης του ασφαλιστικού μέτρου που αναφέρεται στη δήλωση του συμβαλλομένου κράτους στο οποίο υποβάλλεται η αίτηση, η τελευταία θεωρείται ότι αποσύρθηκε, εκτός αν ο πιστωτής και ο διαχειριστής ή ο οφειλέτης, ανάλογα με την περίπτωση, συμφωνήσουν διαφορετικά.
   6.   Εάν δεν δοθεί και μέχρις ότου δοθεί η δυνατότητα στον πιστωτή να αποκτήσει την κατοχή δυνάμει της παραγράφου 3:

               α)

               ο διαχειριστής ή ο οφειλέτης, ανάλογα με την περίπτωση, διαφυλάσσει το σιδηροδρομικό τροχαίο υλικό, το συντηρεί και διατηρεί την αξία του, όπως ορίζεται στη σύμβαση· και

               β)

               ο πιστωτής δικαιούται να υποβάλει αίτηση για λήψη κάθε άλλης μορφής προσωρινού μέτρου δυνάμει του εφαρμοστέου δικαίου.

         7.   Το στοιχείο α) της προηγούμενης παραγράφου δεν αποκλείει τη χρήση του σιδηροδρομικού τροχαίου υλικού βάσει ρυθμίσεων που αποσκοπούν στη διαφύλαξη και τη συντήρησή του και στη διατήρηση της αξίας του.
   8.   Εφόσον κατά την περίοδο αποκατάστασης ή τυχόν περίοδο αναστολής ο διαχειριστής ή ο οφειλέτης, ανάλογα με την περίπτωση, αποκαταστήσει κάθε αθέτηση υποχρεώσεων, εκτός όσων απορρέουν από την κίνηση διαδικασίας αφερεγγυότητας, και συμφωνήσει να εκπληρώσει όλες τις μελλοντικές υποχρεώσεις που ορίζονται στη σύμβαση και τα σχετικά έγγραφα, μπορεί να διατηρήσει την κατοχή του σιδηροδρομικού τροχαίου υλικού και η τυχόν διαταγή που εξέδωσε το δικαστήριο σύμφωνα με την παράγραφο 4 παύει να παράγει αποτελέσματα. Δεν ισχύει δεύτερη περίοδος αποκατάστασης όσον αφορά την αθέτηση της εκπλήρωσης των μελλοντικών αυτών υποχρεώσεων.
   9.   Όσον αφορά τα μέσα προστασίας του άρθρου VΙΙ παράγραφος 1:

               α)

               παρέχονται από τις διοικητικές αρχές σε συμβαλλόμενο κράτος το αργότερο εντός επτά ημερολογιακών ημερών από τη γνωστοποίηση του πιστωτή προς τις αρχές αυτές ότι δικαιούται να χρησιμοποιήσει αυτά τα μέσα προστασίας σύμφωνα με τη σύμβαση· και

               β)

               οι αρμόδιες αρχές συνεργάζονται αμέσως και παρέχουν συνδρομή στον πιστωτή κατά τη χρησιμοποίηση των εν λόγω μέσων προστασίας σύμφωνα με τους εφαρμοστέους νόμους και κανονισμούς περί ασφαλείας.

         10.   Με την επιφύλαξη των παραγράφων 4, 5 και 8, η χρήση των μέσων προστασίας που προβλέπονται από τη σύμβαση δεν μπορεί να παρεμποδισθεί ή να καθυστερήσει μετά την περίοδο αποκατάστασης.
   11.   Με την επιφύλαξη των παραγράφων 4, 5 και 8, οι υποχρεώσεις του οφειλέτη, όπως ορίζονται στη σύμβαση και τις σχετικές δικαιοπραξίες, δεν μπορούν να τροποποιηθούν κατά τη διαδικασία αφερεγγυότητας χωρίς τη συναίνεση του πιστωτή.
   12.   Καμία διάταξη της προηγούμενης παραγράφου δεν μπορεί να ερμηνευθεί κατά τρόπο που θίγει τυχόν εξουσία του διαχειριστή να καταγγείλει τη σύμβαση με βάση το εφαρμοστέο δίκαιο.
   13.   Κανένα δικαίωμα ή ασφάλεια, εκτός των μη συμβατικών δικαιωμάτων ή ασφαλειών κατηγορίας που καλύπτεται από δήλωση δυνάμει του άρθρου 39 παράγραφος 1 της σύμβασης, δεν έχει προτεραιότητα στη διαδικασία αφερεγγυότητας έναντι καταχωρημένων ασφαλειών.
   14.   Η σύμβαση, όπως τροποποιείται από τα άρθρα VΙΙ και ΧΧV του παρόντος Πρωτοκόλλου, εφαρμόζεται στη χρήση κάθε μέσου προστασίας με βάση το παρόν άρθρο.
   15.   Για τους σκοπούς του παρόντος άρθρου, «περίοδος αποκατάστασης» είναι η περίοδος που αρχίζει από την ημερομηνία επέλευσης της κατάστασης αφερεγγυότητας, που προσδιορίζεται σε δήλωση του συμβαλλομένου κράτους το οποίο είναι κύριος τόπος δικαιοδοσίας σε περίπτωση αφερεγγυότητας.
   Άρθρο X
   Παροχή συνδρομής κατά τη διαδικασία αφερεγγυότητας
   1.   Το παρόν άρθρο ισχύει μόνο όταν ένα συμβαλλόμενο κράτος έχει προβεί σε δήλωση δυνάμει του άρθρου ΧΧVΙΙ παράγραφος 1.
   2.   Τα δικαστήρια του συμβαλλόμενου κράτους στο οποίο βρίσκεται το σιδηροδρομικό τροχαίο υλικό συνεργάζονται στον μέγιστο δυνατό βαθμό, σύμφωνα με το δίκαιο του συμβαλλόμενου κράτους, με τα αλλοδαπά δικαστήρια και τους αλλοδαπούς διαχειριστές για την εφαρμογή των διατάξεων του άρθρου ΙΧ.
   Άρθρο XI
   Διατάξεις που αφορούν τον οφειλέτη
   1.   Εφόσον δεν είναι υπερήμερος κατά την έννοια του άρθρου 11 της σύμβασης, ο οφειλέτης δικαιούται αδιατάρακτη κατοχή και χρήση του σιδηροδρομικού τροχαίου υλικού, όπως ορίζεται στη σύμβαση, έναντι:

               α)

               του πιστωτή του και του κατόχου οποιασδήποτε ασφάλειας από τον οποίο ο οφειλέτης αποκτά δικαιώματα ελεύθερα ασφαλειών, δυνάμει του άρθρου 29 παράγραφος 4 στοιχείο β) της σύμβασης, εκτός από τις περιπτώσεις που ο οφειλέτης έχει συμφωνήσει διαφορετικά· και

               β)

               του δικαιούχου οποιασδήποτε ασφάλειας στην οποία υπόκειται το δικαίωμα ή η ασφάλεια του οφειλέτη δυνάμει του άρθρου 29 παράγραφος 4 στοιχείο α) της σύμβασης, μόνο εφόσον και στον βαθμό που ο κάτοχος αυτός έχει συμφωνήσει.

         2.   Καμία διάταξη της σύμβασης ή του παρόντος πρωτοκόλλου δεν επηρεάζει την ευθύνη του πιστωτή για οποιαδήποτε παραβίαση της σύμβασης κατά το εφαρμοστέο δίκαιο, εφόσον η σύμβαση αυτή αφορά σιδηροδρομικό τροχαίο υλικό.
   ΚΕΦΑΛΑΙΟ III

      ΔΙΑΤΑΞΕΙΣ ΣΧΕΤΙΚΑ ΜΕ ΤΟ ΜΗΤΡΩΟ ΔΙΕΘΝΩΝ ΑΣΦΑΛΕΙΩΝ ΕΠΙ ΣΙΔΗΡΟΔΡΟΜΙΚΟΥ ΤΡΟΧΑΙΟΥ ΥΛΙΚΟΥ

   Άρθρο XII
   Η Εποπτεύουσα Αρχή και ο υπεύθυνος του Μητρώου
   1.   Η Εποπτεύουσα Αρχή είναι όργανο που συγκροτείται από αντιπροσώπους οι οποίοι διορίζονται:

               α)

               ένας από κάθε συμβαλλόμενο κράτος·

               β)

               ένας από τρία το πολύ άλλα κράτη που υποδεικνύει το Διεθνές Ινστιτούτο για την ενοποίηση του ιδιωτικού δικαίου (Unidroit)· και

               γ)

               ένας από τρία το πολύ άλλα κράτη που υποδεικνύει ο Διακυβερνητικός Οργανισμός για τις Διεθνείς Σιδηροδρομικές Μεταφορές (OTIF).

         2.   Κατά την υπόδειξη των κρατών που αναφέρονται στα στοιχεία β) και γ) της προηγούμενης παραγράφου λαμβάνεται υπόψη η ανάγκη για εξασφάλιση ευρείας γεωγραφικής εκπροσώπησης.
   3.   Η διάρκεια της θητείας των αντιπροσώπων που διορίζονται σύμφωνα με την παράγραφο 1 στοιχεία β) και γ) ορίζεται από τους υποδεικνύοντες οργανισμούς. Η θητεία των αντιπροσώπων εκείνων που υπηρετούν κατά την ημερομηνία έναρξης ισχύος του παρόντος πρωτοκόλλου για το δέκατο συμβαλλόμενο κράτος λήγει το αργότερο εντός δύο ετών από την ημερομηνία αυτή.
   4.   Οι αντιπρόσωποι που αναφέρονται στην παράγραφο 1 θεσπίζουν τον αρχικό κανονισμό λειτουργίας της εποπτεύουσας αρχής, για την έγκριση του οποίου απαιτείται συμφωνία:

               α)

               της πλειοψηφίας όλων των αντιπροσώπων· και

               β)

               της πλειοψηφίας των αντιπροσώπων που διορίζονται σύμφωνα με την παράγραφο 1 στοιχείο α).

         5.   Η Εποπτεύουσα Αρχή δύναται να συγκροτήσει επιτροπή εμπειρογνωμόνων, η οποία απαρτίζεται:

               α)

               από τα πρόσωπα που διορίζονται από τα υπογράφοντα και συμβαλλόμενα κράτη και που έχουν τα αναγκαία προσόντα και πείρα· και

               β)

               άλλους εμπειρογνώμονες, εφόσον είναι αναγκαίο

         και να αναθέσει στην επιτροπή αυτή την παροχή συνδρομής στην Εποπτεύουσα Αρχή κατά την εκτέλεση των καθηκόντων της.
   6.   Η Εποπτεύουσα Αρχή επικουρείται στην εκτέλεση των καθηκόντων της από γραμματεία (η «Γραμματεία») υπό τις οδηγίες της τελευταίας. Καθήκοντα γραμματείας ασκεί ο OTIF.
   7.   Σε περίπτωση που η Γραμματεία δεν είναι πλέον σε θέση ή δεν είναι πλέον διατεθειμένη να εκπληρώνει τα καθήκοντά της, η Εποπτεύουσα Αρχή διορίζει άλλη γραμματεία.
   8.   Εφόσον η Γραμματεία βεβαιωθεί ότι το Διεθνές Μητρώο μπορεί να λειτουργήσει πλήρως, καταθέτει σχετική βεβαίωση στον Θεματοφύλακα.
   9.   Η Γραμματεία αποκτά νομική προσωπικότητα, εφόσον δεν διαθέτει ήδη, και απολαμβάνει, σε σχέση με τις λειτουργίες της βάσει της σύμβασης και του παρόντος πρωτοκόλλου, τις ίδιες απαλλαγές και ασυλίες που προβλέπονται για την Εποπτεύουσα Αρχή στο άρθρο 27 παράγραφος 3 της σύμβασης και για το Διεθνές Μητρώο στο άρθρο 27 παράγραφος 4 της σύμβασης.
   10.   Τα μέτρα που λαμβάνει η Εποπτεύουσα Αρχή και τα οποία επηρεάζουν μόνο τα συμφέροντα ενός συμβαλλομένου κράτους ή μιας ομάδας συμβαλλομένων κρατών λαμβάνονται εφόσον εγκρίνονται και από το εν λόγω συμβαλλόμενο κράτος ή την πλειοψηφία της ομάδας των συμβαλλομένων κρατών. Τα μέτρα που θα μπορούσαν να επηρεάσουν δυσμενώς τα συμφέροντα ενός συμβαλλομένου κράτους ή μιας ομάδας συμβαλλομένων κρατών παράγουν αποτελέσματα έναντι αυτών, εάν εγκριθούν και από το εν λόγω συμβαλλόμενο κράτος ή την πλειοψηφία της ομάδας των συμβαλλομένων κρατών.
   11.   Ο πρώτος υπεύθυνος του Μητρώου διορίζεται για χρονικό διάστημα από πέντε έως δέκα ετών. Εν συνεχεία, διορίζεται ή επαναδιορίζεται για διαδοχικά χρονικά διαστήματα που δεν υπερβαίνουν έκαστο τα δέκα έτη.
   Άρθρο XIII
   Καθορισμός Σημείων Καταγραφής
   1.   Κάθε συμβαλλόμενο κράτος μπορεί να καθορίσει ανά πάσα στιγμή έναν ή περισσότερους φορείς στην επικράτειά του που θα λειτουργούν ως σημεία καταγραφής, μέσω των οποίων θα διαβιβάζονται ή θα μπορούν να διαβιβάζονται στο Διεθνές Μητρώο οι απαιτούμενες για την καταχώρηση πληροφορίες, εκτός εκείνων που αφορούν την καταχώρηση γνωστοποίησης εθνικής ασφάλειας ή δικαιώματος ή ασφάλειας δυνάμει του άρθρου 40 της σύμβασης που απορρέουν από τη νομοθεσία άλλου κράτους. Τα διάφορα σημεία καταγραφής λειτουργούν τουλάχιστον κατά τις εργάσιμες ώρες στις οικείες επικράτειες.
   2.   Ο καθορισμός που πραγματοποιείται σύμφωνα με την προηγούμενη παράγραφο μπορεί να επιτρέπει, αλλά όχι να επιβάλλει, τη χρησιμοποίηση του καθοριζόμενου σημείου ή σημείων καταγραφής για τις πληροφορίες που απαιτούνται όσον αφορά την καταχώρηση των προκηρύξεων πώλησης.
   Άρθρο XIV
   Ταυτοποίηση σιδηροδρομικού τροχαίου υλικού για τους σκοπούς της καταχώρησης
   1.   Για τους σκοπούς του άρθρου 18 παράγραφος 1 στοιχείο α) της σύμβασης, οι κανονισμοί προβλέπουν σύστημα για τη χορήγηση από τον υπεύθυνο του Μητρώου αριθμών ταυτοποίησης που επιτρέπουν τη μοναδική ταυτοποίηση των αντικείμενων του σιδηροδρομικού τροχαίου υλικού. Ο αριθμός ταυτοποίησης:

               α)

               τίθεται επί του αντικειμένου του σιδηροδρομικού τροχαίου υλικού·

               β)

               συσχετίζεται στο Διεθνές Μητρώο με το όνομα του κατασκευαστή και τον αριθμό ταυτοποίησης του κατασκευαστή για το εν λόγω αντικείμενο· ή

               γ)

               συσχετίζεται στο Διεθνές Μητρώο με εθνικό ή περιφερειακό αριθμό ταυτοποίησης που τίθεται στο αντικείμενο.

         2.   Για τους σκοπούς της προηγούμενης παραγράφου, ένα συμβαλλόμενο κράτος δύναται, με δήλωσή του, να αναφέρει το σύστημα εθνικών ή περιφερειακών αριθμών ταυτοποίησης που θα χρησιμοποιείται για τα αντικείμενα σιδηροδρομικού τροχαίου υλικού που αποτελούν αντικείμενο διεθνούς ασφάλειας η οποία δημιουργείται ή παρέχεται, ή πρόκειται να δημιουργηθεί ή να παρασχεθεί, με σύμβαση του οφειλέτη ο οποίος βρίσκεται στο εν λόγω συμβαλλόμενο κράτος κατά τον χρόνο σύναψης της σύμβασης. Το εν λόγω εθνικό ή περιφερειακό σύστημα ταυτοποίησης, κατόπιν συμφωνίας μεταξύ της Εποπτεύουσας Αρχής και του συμβαλλομένου κράτους που προβαίνει στη δήλωση, εξασφαλίζει τη μοναδική ταυτοποίηση κάθε αντικειμένου σιδηροδρομικού τροχαίου υλικού στο οποίο εφαρμόζεται το σύστημα.
   3.   Η δήλωση συμβαλλομένου κράτους σύμφωνα με την προηγούμενη παράγραφο περιλαμβάνει λεπτομερείς πληροφορίες σχετικά με τη λειτουργία του εθνικού ή περιφερειακού συστήματος ταυτοποίησης.
   4.   Για να είναι έγκυρη η καταχώρηση ενός αντικειμένου σιδηροδρομικού τροχαίου υλικού για το οποίο έχει γίνει δήλωση σύμφωνα με την παράγραφο 2, αναφέρει όλους τους εθνικούς ή περιφερειακούς αριθμούς ταυτοποίησης που χορηγήθηκαν στο αντικείμενο από την έναρξη ισχύος του παρόντος πρωτοκόλλου σύμφωνα με το άρθρο XXIII παράγραφος 1 και το χρονικό διάστημα κατά το οποίο ίσχυσε κάθε αριθμός για το εν λόγω αντικείμενο.
   Άρθρο XV
   Πρόσθετες τροποποιήσεις στις διατάξεις για το Μητρώο
   1.   Για τους σκοπούς του άρθρου 19 παράγραφος 6 της σύμβασης, τα κριτήρια έρευνας στο Διεθνές Μητρώο καθορίζονται στους κανονισμούς.
   2.   Για τους σκοπούς του άρθρου 25 παράγραφος 2 της σύμβασης και υπό τις συνθήκες που καθορίζονται σ’ αυτό, ο δικαιούχος καταχωρημένης μελλοντικής διεθνούς ασφάλειας ή καταχωρημένης μελλοντικής εκχώρησης διεθνούς ασφάλειας προβαίνει σε όλες τις ενέργειες που εμπίπτουν στην αρμοδιότητά του για την άρση της καταχώρησης το αργότερο εντός δέκα ημερολογιακών ημερών από τη λήψη του αιτήματος που περιγράφεται στην παράγραφο αυτή.
   3.   Εφόσον καταχωρείται μια ασφάλεια σε επόμενη τάξη και ο οφειλέτης έχει εκπληρώσει τις υποχρεώσεις του έναντι του δικαιούχου της εν λόγω ασφαλείας, ο τελευταίος επιτρέπει την άρση της καταχώρισης το αργότερο εντός δέκα ημερολογιακών ημερών μετά από γραπτή αίτηση του υποκειμένου στην καταχώρηση σε επόμενη τάξη μέρους, η οποία παραδίδεται ή παραλαμβάνεται στη διεύθυνση του δικαιούχου που αναφέρεται στην καταχώριση.
   4.   Ο υπεύθυνος του μητρώου διαχειρίζεται και επιβλέπει τις κεντρικές λειτουργίες του Διεθνούς Μητρώου σε εικοσιτετράωρη βάση.
   5.   Ο υπεύθυνος του Μητρώου ευθύνεται βάσει του άρθρου 28 παράγραφος 1 της σύμβασης για τις προκληθείσες ζημίες μέχρι ποσού που δεν υπερβαίνει την αξία του σιδηροδρομικού τροχαίου υλικού το οποίο αφορά η ζημία. Κατά παρέκκλιση από το προηγούμενο εδάφιο, η εν λόγω ευθύνη δεν υπερβαίνει τα 5 εκατ. ειδικά τραβηκτικά δικαιώματα για κάθε ημερολογιακό έτος ή μεγαλύτερο ποσό που υπολογίζεται με τη μέθοδο που δύναται να καθορίζει περιοδικά μέσω κανονισμών η Εποπτεύουσα Αρχή.
   6.   Η προηγούμενη παράγραφος δεν περιορίζει την ευθύνη του υπεύθυνου του Μητρώου για ζημίες που προκλήθηκαν από βαρεία αμέλεια ή δόλο εκ μέρους του ίδιου και των υπαλλήλων και λοιπού προσωπικού του.
   7.   Το ύψος της ασφάλειας ή οικονομικής εγγύησης που αναφέρεται στο άρθρο 28 παράγραφος 4 της σύμβασης δεν είναι μικρότερο από το ποσό που καθορίζει η Εποπτεύουσα Αρχή ως κατάλληλο, λαμβάνοντας υπόψη τη μελλοντική ευθύνη του υπεύθυνου του Μητρώου.
   8.   Καμία διάταξη της σύμβασης δεν μπορεί να αποκλείσει την εκ μέρους του υπεύθυνου του Μητρώου παροχή ασφάλειας ή οικονομικής εγγύησης που καλύπτει συμβάντα για τα οποία δεν ευθύνεται ο ίδιος βάσει του άρθρου 28 της σύμβασης.
   Άρθρο XVI
   Τέλη Διεθνούς Μητρώου
   1.   Η Εποπτεύουσα Αρχή ορίζει και δύναται να τροποποιεί περιοδικά τα τέλη που καταβάλλονται για τις καταχωρήσεις, έρευνες και άλλες υπηρεσίες που παρέχει το Διεθνές Μητρώο σύμφωνα με τους κανονισμούς της.
   2.   Τα τέλη που αναφέρονται στην προηγούμενη παράγραφο καθορίζονται κατά τρόπο ώστε να επιτρέπουν την κάλυψη, στον βαθμό που είναι αναγκαίο, των εύλογων εξόδων για τη σύσταση και λειτουργία του διεθνούς μητρώου, καθώς και των εύλογων εξόδων της Γραμματείας που συνδέονται με την εκτέλεση των καθηκόντων της. Τα προβλεπόμενα στην παρούσα παράγραφο δεν αποκλείουν την εκ μέρους του υπεύθυνου του Μητρώου απόκτηση ευλόγου κέρδους.
   Άρθρο XVII
   Προκηρύξεις πώλησης
   Οι κανονισμοί επιτρέπουν την καταχώρηση στο Διεθνές Μητρώο των προκηρύξεων για πωλήσεις σιδηροδρομικού τροχαίου υλικού. Οι διατάξεις του παρόντος κεφαλαίου και του κεφαλαίου V της σύμβασης εφαρμόζονται, εφόσον απαιτείται, στις καταχωρήσεις αυτές. Ωστόσο, κάθε σχετική καταχώρηση και έρευνα που πραγματοποιείται ή πιστοποιητικό που χορηγείται σχετικά με προκήρυξη πώλησης έχει ενημερωτικούς και μόνο σκοπούς και δεν θίγει τα δικαιώματα οποιουδήποτε προσώπου ούτε έχει άλλο αποτέλεσμα βάσει της σύμβασης ή του παρόντος πρωτοκόλλου.
   ΚΕΦΑΛΑΙΟ IV

      ΔΙΚΑΙΟΔΟΣΙΑ

   Άρθρο XVIII
   Παραίτηση από ετεροδικία
   1.   Με την επιφύλαξη της παραγράφου 2, η παραίτηση από την ετεροδικία σε σχέση με τη δικαιοδοσία των δικαστηρίων η οποία καθορίζεται στα άρθρα 42 ή 43 της σύμβασης ή την αναγκαστική εκτέλεση δικαιωμάτων και ασφαλειών επί σιδηροδρομικού τροχαίου υλικού βάσει της σύμβασης είναι δεσμευτική και, αν πληρούνται οι λοιποί όροι της εν λόγω δικαιοδοσίας ή αναγκαστικής εκτέλεσης, ισχύει η συγκεκριμένη δικαιοδοσία και επιτρέπεται η εκτέλεση, ανάλογα με την περίπτωση.
   2.   Η παραίτηση από ετεροδικία βάσει της προηγούμενης παραγράφου πρέπει να γίνεται εγγράφως και να περιλαμβάνει περιγραφή του σιδηροδρομικού τροχαίου υλικού, όπως ορίζεται στο άρθρο V παράγραφος 1 του παρόντος πρωτοκόλλου.
   ΚΕΦΑΛΑΙΟ V

      ΣΧΕΣΗ ΜΕ ΑΛΛΕΣ ΣΥΜΒΑΣΕΙΣ

   Άρθρο XIX
   Σχέση με τη σύμβαση Unidroit για τη Διεθνή Χρηματοδοτική Μίσθωση
   Η σύμβαση υπερισχύει, σε περίπτωση τυχόν ανακολουθίας, της σύμβασης Unidroit για τη Διεθνή Χρηματοδοτική Μίσθωση που υπογράφηκε στην Οτάβα στις 28 Μαΐου 1988.
   Άρθρο XX
   Σχέση με τη σύμβαση για τις διεθνείς σιδηροδρομικές μεταφορές (COTIF)
   Η σύμβαση υπερισχύει, σε περίπτωση τυχόν ανακολουθίας, της σύμβασης για τις διεθνείς σιδηροδρομικές μεταφορές (COTIF) της 9ης Μαΐου 1980 στην εκδοχή του τροποποιητικού πρωτοκόλλου της 3ης Ιουνίου 1999.
   ΚΕΦΑΛΑΙΟ VI

      ΤΕΛΙΚΕΣ ΔΙΑΤΑΞΕΙΣ

   Άρθρο XXI
   Υπογραφή, επικύρωση, αποδοχή, έγκριση ή προσχώρηση
   1.   Το παρόν πρωτόκολλο ανοίγει προς υπογραφή στο Λουξεμβούργο στις 23 Φεβρουαρίου 2007 από τα κράτη που συμμετέχουν στη Διπλωματική διάσκεψη για την έγκριση σιδηροδρομικού πρωτοκόλλου στη σύμβαση για τις διεθνείς ασφάλειες επί κινητού εξοπλισμού που πραγματοποιήθηκε στο Λουξεμβούργο από τις 12 ως τις 23 Φεβρουαρίου 2007. Μετά την 23η Φεβρουαρίου 2007, το παρόν πρωτόκολλο θα είναι ανοικτό προς όλα τα κράτη για υπογραφή στα κεντρικά γραφεία του Διεθνούς Ινστιτούτου για την Ενοποίηση του Ιδιωτικού Δικαίου (Unidroit) στη Ρώμη, μέχρι την ημερομηνία έναρξης ισχύος του σύμφωνα με το άρθρο ΧΧΙΙΙ.
   2.   Το παρόν πρωτόκολλο υποβάλλεται προς επικύρωση, αποδοχή ή έγκριση από τα κράτη που το υπέγραψαν.
   3.   Κράτος που δεν έχει υπογράψει το παρόν πρωτόκολλο μπορεί να προσχωρήσει σ’ αυτό οποιαδήποτε χρονική στιγμή.
   4.   Η επικύρωση, η αποδοχή, η έγκριση ή η προσχώρηση πραγματοποιείται με την κατάθεση σχετικού επίσημου εγγράφου στον Θεματοφύλακα.
   5.   Κανένα κράτος δεν μπορεί να καταστεί συμβαλλόμενο μέρος του παρόντος πρωτοκόλλου, χωρίς να καταστεί συμβαλλόμενο μέρος και της σύμβασης.
   Άρθρο XXII
   Περιφερειακοί Οργανισμοί Οικονομικής Ολοκλήρωσης
   1.   Περιφερειακός Οργανισμός Οικονομικής Ολοκλήρωσης που συνίσταται από κυρίαρχα κράτη και έχει αρμοδιότητα για συγκεκριμένα θέματα που διέπονται από το παρόν πρωτόκολλο μπορεί επίσης να υπογράψει, να αποδεχθεί, να εγκρίνει ή να προσχωρήσει στο παρόν πρωτόκολλο. Ο Περιφερειακός Οργανισμός Οικονομικής Ολοκλήρωσης έχει, στην περίπτωση αυτή, τα δικαιώματα και τις υποχρεώσεις συμβαλλόμενου κράτους στον βαθμό που ο εν λόγω Οργανισμός έχει αρμοδιότητα σε θέματα του παρόντος πρωτοκόλλου. Όταν στο πρωτόκολλο γίνεται λόγος για τον αριθμό των συμβαλλομένων κρατών, ο Περιφερειακός Οργανισμός Οικονομικής Ολοκλήρωσης δεν πρέπει να προσμετράται ως επιπλέον συμβαλλόμενο κράτος επιπλέον των κρατών μελών του που είναι συμβαλλόμενα κράτη.
   2.   Ο Περιφερειακός Οργανισμός Οικονομικής Ολοκλήρωσης, κατά τον χρόνο υπογραφής, αποδοχής, έγκρισης ή προσχώρησης, υποβάλλει στον Θεματοφύλακα δήλωση όπου καθορίζονται τα θέματα που διέπονται από το πρωτόκολλο και για τα οποία η αρμοδιότητα έχει μεταβιβασθεί στον Οργανισμό αυτό από τα κράτη μέλη του. Ο Περιφερειακός Οργανισμός Οικονομικής Ολοκλήρωσης γνωστοποιεί αμέσως στον Θεματοφύλακα κάθε μεταβολή στην κατανομή των αρμοδιοτήτων, συμπεριλαμβανομένων και των νέων μεταβιβάσεων αρμοδιοτήτων, που καθορίζονται στη δήλωση σύμφωνα με την παρούσα παράγραφο.
   3.   Οποιαδήποτε αναφορά σε «συμβαλλόμενο κράτος» ή «συμβαλλόμενα κράτη» ή «κράτος μέρος» ή «κράτη μέρη» στο παρόν πρωτόκολλο ισχύει εξίσου για τον Περιφερειακό Οργανισμό Οικονομικής Ολοκλήρωσης, εφόσον απαιτείται από τα συμφραζόμενα.
   Άρθρο XXIII
   Έναρξη ισχύος
   1.   Το παρόν πρωτόκολλο τίθεται σε ισχύ μεταξύ των κρατών που έχουν καταθέσει τα έγγραφα που αναφέρονται στο στοιχείο α) κατά τη χρονικά μεταγενέστερη από τις ακόλουθες ημερομηνίες:

               α)

               την πρώτη ημέρα του μήνα μετά την παρέλευση τριών μηνών από την ημερομηνία της κατάθεσης του τέταρτου εγγράφου επικύρωσης, αποδοχής, έγκρισης ή προσχώρησης· και

               β)

               την ημερομηνία κατάθεσης από τη Γραμματεία στον Θεματοφύλακα πιστοποιητικού που βεβαιώνει ότι λειτουργεί πλήρως το διεθνές μητρώο.

         2.   Για τα άλλα κράτη, το πρωτόκολλο τίθεται σε ισχύ την πρώτη ημέρα του μήνα μετά το μεταγενέστερο από τα ακόλουθα χρονικά σημεία:

               α)

               την παρέλευση τριών μηνών από την ημερομηνία της κατάθεσης του εγγράφου επικύρωσης, αποδοχής, έγκρισης ή προσχώρησης· και

               β)

               την ημερομηνία που αναφέρεται στο στοιχείο β) της προηγούμενης παραγράφου.

         Άρθρο XXIV
   Εδαφικές ενότητες
   1.   Εάν συμβαλλόμενο κράτος περιλαμβάνει εδαφικές ενότητες όπου ισχύουν διαφορετικά νομικά συστήματα σχετικά με τα ζητήματα που ρυθμίζει το παρόν πρωτόκολλο, δύναται, κατά τον χρόνο της επικύρωσης, αποδοχής, έγκρισης ή προσχώρησης, να δηλώσει ότι το πρωτόκολλο ισχύει για όλες ή μόνο για μία ή για περισσότερες εδαφικές ενότητες και να τροποποιήσει τη δήλωσή του με την υποβολή άλλης δήλωσης σε οποιαδήποτε χρονική στιγμή.
   2.   Η εν λόγω δήλωση πρέπει να κοινοποιείται στον Θεματοφύλακα και να αναφέρει ρητά τις εδαφικές ενότητες στις οποίες ισχύει το παρόν πρωτόκολλο.
   3.   Εάν συμβαλλόμενο κράτος δεν έχει προβεί σε δήλωση σύμφωνα με την παράγραφο 1, το παρόν πρωτόκολλο ισχύει για όλες τις εδαφικές του ενότητες.
   4.   Όταν συμβαλλόμενο κράτος επεκτείνει το παρόν πρωτόκολλο σε μία ή περισσότερες εδαφικές του ενότητες, οι επιτρεπόμενες από το παρόν πρωτόκολλο δηλώσεις μπορεί να γίνουν για κάθε μία εδαφική ενότητα, και οι δηλώσεις για κάθε εδαφική ενότητα μπορεί να είναι διαφορετικές από τις δηλώσεις για άλλες.
   5.   Εάν, λόγω δήλωσης που έγινε δυνάμει της παραγράφου 1, το παρόν πρωτόκολλο επεκταθεί σε μία ή περισσότερες εδαφικές ενότητες συμβαλλόμενου κράτους:

               α)

               ο οφειλέτης θεωρείται ότι βρίσκεται σε συμβαλλόμενο κράτος μόνο εφόσον έχει ιδρυθεί ή αποκτήσει νομική προσωπικότητα σύμφωνα με το ισχύον στην εδαφική ενότητα δίκαιο στην οποία εφαρμόζεται η σύμβαση και το παρόν πρωτόκολλο ή εφόσον έχει την καταστατική του έδρα ή την κεντρική του διοίκηση, τον τόπο της επιχειρηματικής του δραστηριότητας ή τον τόπο της συνήθους διαμονής του στην εδαφική ενότητα στην οποία εφαρμόζονται η σύμβαση και το παρόν πρωτόκολλο·

               β)

               κάθε αναφορά στη θέση του σιδηροδρομικού τροχαίου υλικού σε συμβαλλόμενο κράτος αφορά τη θέση του σιδηροδρομικού τροχαίου υλικού σε εδαφική ενότητα στην οποία εφαρμόζονται η σύμβαση και το παρόν πρωτόκολλο· και

               γ)

               κάθε αναφορά στις διοικητικές αρχές του συμβαλλόμενου κράτους ερμηνεύεται ως αναφορά στις διοικητικές αρχές που έχουν δικαιοδοσία σε εδαφική ενότητα στην οποία εφαρμόζονται η σύμβαση και το παρόν πρωτόκολλο.

         Άρθρο XXV
   Σιδηροδρομικό τροχαίο υλικό δημόσιας υπηρεσίας
   1.   Κάθε συμβαλλόμενο κράτος δύναται, ανά πάσα στιγμή, να δηλώσει ότι θα συνεχίσει να εφαρμόζει, στον βαθμό που αναφέρει στη δήλωσή του, τις εκάστοτε ισχύουσες νομοθετικές του διατάξεις οι οποίες αποκλείουν, αναστέλλουν ή διέπουν την άσκηση εντός του εδάφους του οποιουδήποτε μέσου προστασίας από τα αναφερόμενα στο κεφάλαιο III της σύμβασης και στα άρθρα VII έως IX του παρόντος πρωτοκόλλου όσον αφορά το σιδηροδρομικό τροχαίο υλικό που χρησιμοποιείται συνήθως για την παροχή υπηρεσίας δημόσιας σημασίας («σιδηροδρομικό τροχαίο υλικό δημόσιας υπηρεσίας»), όπως ορίζεται σε σχετική δήλωσή του που κοινοποιείται στον Θεματοφύλακα.
   2.   Κάθε πρόσωπο, περιλαμβανομένης κυβερνητικής ή άλλης δημόσιας αρχής, το οποίο, σύμφωνα με τους νομοθετικούς κανόνες συμβαλλομένου κράτους, υποβάλλει δήλωση βάσει της προηγούμενης παραγράφου, ασκεί το δικαίωμά του να αποκτήσει ή να μεταβιβάσει την κατοχή, τη χρήση ή τον έλεγχο οποιουδήποτε σιδηροδρομικού τροχαίου υλικού δημόσιας υπηρεσίας, διαφυλάσσει και συντηρεί το εν λόγω σιδηροδρομικό τροχαίο υλικό από τον χρόνο άσκησης του εν λόγω δικαιώματος μέχρι την απόδοση της κατοχής, της χρήσης ή του ελέγχου στον πιστωτή.
   3.   Κατά το χρονικό διάστημα που ορίζεται στην προηγούμενη παράγραφο, το πρόσωπο που αναφέρεται στην παράγραφο αυτή προβαίνει επίσης ή εξασφαλίζει την πληρωμή στον πιστωτή του μεγαλύτερου από τα ακόλουθα ποσά:

               α)

               το ποσό που οφείλει να καταβάλει το πρόσωπο αυτό βάσει των νομοθετικών κανόνων του συμβαλλόμενου κράτους το οποίο προβαίνει στη δήλωση· και

               β)

               το αγοραίο μίσθωμα για το εν λόγω σιδηροδρομικό τροχαίο υλικό.

         Η πρώτη πληρωμή καταβάλλεται εντός δέκα ημερολογιακών ημερών από την ημερομηνία κατά την οποία ασκείται το σχετικό δικαίωμα, και οι επόμενες πληρωμές γίνονται εφεξής την πρώτη ημέρα κάθε επόμενου μήνα. Σε περίπτωση που καθ’ οιονδήποτε μήνα το καταβλητέο ποσό υπερβαίνει το οφειλόμενο στον πιστωτή από τον οφειλέτη, το επιπλέον καταβάλλεται στους τυχόν άλλους πιστωτές, ανάλογα με το ύψος των απαιτήσεών τους, κατά την τάξη προτεραιότητάς τους, και εν συνεχεία στον οφειλέτη.
   4.   Ένα συμβαλλόμενο κράτος του οποίου οι νομοθετικοί κανόνες δεν προβλέπουν τις αναφερόμενες στις παραγράφους 2 και 3 υποχρεώσεις δύναται, στον βαθμό που ορίζει σε χωριστή δήλωσή του κοινοποιούμενη στον Θεματοφύλακα, να δηλώσει ότι δεν θα εφαρμόζει τις παραγράφους αυτές σε σχέση με το σιδηροδρομικό τροχαίο υλικό που αναφέρεται στην εν λόγω δήλωση. Η παρούσα παράγραφος δεν αποκλείει καθ’ οιονδήποτε τρόπο τη δυνατότητα ενός προσώπου να συμφωνήσει με τον πιστωτή να εκτελέσει τις υποχρεώσεις που ορίζονται στις παραγράφους 2 και 3 ούτε θίγει την εκτέλεση τυχόν συναφθείσας σχετικής συμφωνίας.
   5.   Κάθε αρχική ή επόμενη δήλωση στην οποία προβαίνει συμβαλλόμενο κράτος δυνάμει του παρόντος άρθρου δεν θίγει τα δικαιώματα και τις ασφάλειες πιστωτών που απορρέουν από σύμβαση συναφθείσα πριν από την ημερομηνία κατά την οποία παρέλαβε την εν λόγω δήλωση ο Θεματοφύλακας.
   6.   Το συμβαλλόμενο κράτος που προβαίνει σε δήλωση βάσει του παρόντος άρθρου λαμβάνει υπόψη την προστασία των συμφερόντων των πιστωτών και τις συνέπειες της δήλωσης στη διαθεσιμότητα των πιστώσεων.
   Άρθρο XXVI
   Μεταβατικές διατάξεις
   Όσον αφορά το σιδηροδρομικό τροχαίο υλικό, το άρθρο 60 της σύμβασης τροποποιείται ως ακολούθως:

               α)

               Στην παράγραφο 2 στοιχείο α), μετά τη λέξη «βρίσκεται» παρεμβάλλονται οι λέξεις «κατά τον χρόνο γέννησης ή δημιουργίας του δικαιώματος ή της ασφάλειας»·

               β)

               η παράγραφος 3 αντικαθίσταται από το ακόλουθο κείμενο:
               «3.   Το συμβαλλόμενο κράτος δύναται στη δήλωσή του δυνάμει της παραγράφου 1 να καθορίσει ημερομηνία η οποία απέχει τουλάχιστον τρία και το πολύ δέκα χρόνια από την ημερομηνία από την οποία παράγει αποτελέσματα η δήλωση, κατά την οποία θα αρχίσουν να ισχύουν τα άρθρα 29, 35 και 36 της παρούσας σύμβασης, όπως τροποποιείται ή συμπληρώνεται από το πρωτόκολλο, στον βαθμό και με τον τρόπο που ορίζεται στη δήλωση, σε σχέση με τα υπάρχοντα δικαιώματα ή ασφάλειες που απορρέουν από σύμβαση που καταρτίσθηκε κατά τον χρόνο παρουσίας του οφειλέτη στο κράτος αυτό. Η τυχόν προτεραιότητα του δικαιώματος ή της ασφάλειας δυνάμει της νομοθεσίας του εν λόγω κράτους, στον βαθμό που είναι εφαρμοστέα, εξακολουθεί να ισχύει, εάν το δικαίωμα ή η ασφάλεια έχει καταχωρηθεί στο Διεθνές Μητρώο πριν από την εκπνοή της περιόδου που ορίζεται στη δήλωση, ανεξάρτητα αν έχει προηγουμένως καταχωρηθεί οποιοδήποτε άλλο δικαίωμα ή ασφάλεια.»

         Άρθρο XXVII
   Δηλώσεις που αφορούν συγκεκριμένες διατάξεις
   1.   Κάθε συμβαλλόμενο κράτος μπορεί κατά τον χρόνο της επικύρωσης, της αποδοχής, της έγκρισης ή της προσχώρησης στο παρόν πρωτόκολλο να δηλώσει ότι θα εφαρμόσει ένα ή αμφότερα τα άρθρα VI και X.
   2.   Κάθε συμβαλλόμενο κράτος μπορεί, κατά τον χρόνο της επικύρωσης, της αποδοχής, της έγκρισης ή της προσχώρησης στο πρωτόκολλο, να δηλώσει ότι θα εφαρμόσει εξ ολοκλήρου ή εν μέρει το άρθρο VΙΙΙ του πρωτοκόλλου. Εάν προβεί στη δήλωση αυτή, καθορίζει το απαιτούμενο χρονικό διάστημα σύμφωνα με το άρθρο VΙΙΙ παράγραφος 2.
   3.   Κάθε συμβαλλόμενο κράτος μπορεί, κατά τον χρόνο της επικύρωσης, της αποδοχής, της έγκρισης ή της προσχώρησης στο παρόν πρωτόκολλο, να δηλώσει ότι θα εφαρμόζει συνολικά την εναλλακτική διαδικασία Α, τη διαδικασία Β ή τη διαδικασία Γ του άρθρου ΙΧ και, εφόσον προβεί στη δήλωση αυτή, πρέπει να καθορίσει το τυχόν είδος της διαδικασίας αφερεγγυότητας στο οποίο θα εφαρμόζεται η εν λόγω εναλλακτική διαδικασία. Εάν ένα συμβαλλόμενο κράτος προβεί σε δήλωση σύμφωνα με την παρούσα παράγραφο, πρέπει να καθορίσει την απαιτούμενη από το άρθρο ΙΧ χρονική περίοδο δυνάμει της παραγράφου 4 της εναλλακτικής διαδικασίας Α, της παραγράφου 3 της εναλλακτικής διαδικασίας Β ή των παραγράφων 5 και 15 της εναλλακτικής διαδικασίας Γ, ανάλογα με την περίπτωση.
   4.   Τα δικαστήρια των συμβαλλομένων κρατών εφαρμόζουν το άρθρο ΙΧ σύμφωνα με τη δήλωση του συμβαλλόμενου κράτους που αποτελεί τον κύριο τόπο δικαιοδοσίας για τη διαδικασία αφερεγγυότητας
   Άρθρο XXVIII
   Επιφυλάξεις και δηλώσεις
   1.   Το παρόν πρωτόκολλο δεν επιτρέπει τη διατύπωση επιφυλάξεων. Οι επιτρεπόμενες από τα άρθρα XIII, XIV, XXIV, XXV, XXVII, XXIX και XXX δηλώσεις δύνανται, ωστόσο, να γίνουν σύμφωνα με τις διατάξεις αυτές.
   2.   Κάθε αρχική ή μεταγενέστερη δήλωση ή απόσυρση δήλωσης που έγινε σύμφωνα με το παρόν πρωτόκολλο πρέπει να γνωστοποιείται εγγράφως στον Θεματοφύλακα.
   Άρθρο XXIX
   Δηλώσεις σύμφωνα με τη σύμβαση
   1.   Δηλώσεις δυνάμει της σύμβασης, συμπεριλαμβανομένων όσων έγιναν δυνάμει των άρθρων 39, 40, 50, 53, 54, 55, 57, 58 και 60, θεωρούνται επίσης ότι έγιναν σύμφωνα με το παρόν πρωτόκολλο, εκτός εάν ορίζεται διαφορετικά.
   2.   Για τους σκοπούς του άρθρου 50 παράγραφος 1 της σύμβασης, «εσωτερική συναλλαγή» σημαίνει επίσης, όσον αφορά το σιδηροδρομικό τροχαίο υλικό, μία από τις συναλλαγές που απαριθμούνται στο άρθρο 2 παράγραφος 2 στοιχεία α) έως γ) της σύμβασης, εφόσον το σχετικό σιδηροδρομικό τροχαίο υλικό δεν έχει τη δυνατότητα να λειτουργεί, κατά τη συνήθη χρήση του, παρά σε ένα μόνο σιδηροδρομικό σύστημα εντός του οικείου συμβαλλόμενου κράτους, λόγω του εύρους της τροχιάς ή άλλων στοιχείων του σχεδιασμού του.
   Άρθρο XXX
   Μεταγενέστερες δηλώσεις
   1.   Κάθε συμβαλλόμενο κράτος δύναται να προβεί σε μεταγενέστερη δήλωση, εξαιρουμένης αυτής του άρθρου ΧΧΙΧ δυνάμει του άρθρου 60 της σύμβασης, οποιαδήποτε χρονική στιγμή μετά την ημερομηνία έναρξης ισχύος του παρόντος πρωτοκόλλου, η οποία και γνωστοποιείται για τον σκοπό αυτό στον Θεματοφύλακα.
   2.   Κάθε μεταγενέστερη δήλωση τίθεται σε ισχύ την πρώτη ημέρα του μήνα μετά την παρέλευση έξι μηνών από την ημερομηνία παραλαβής της γνωστοποίησης από τον Θεματοφύλακα. Εάν στη γνωστοποίηση καθορίζεται μεγαλύτερο χρονικό διάστημα για την έναρξη ισχύος της δήλωσης, η τελευταία τίθεται σε ισχύ κατά την παρέλευση της εν λόγω μεγαλύτερης περιόδου μετά την παραλαβή της γνωστοποίησης από τον Θεματοφύλακα.
   3.   Κατά παρέκκλιση από τις προηγούμενες παραγράφους, το παρόν πρωτόκολλο συνεχίζει να εφαρμόζεται, ωσάν να μην είχε υπάρξει μεταγενέστερη δήλωση, όσον αφορά το σύνολο των δικαιωμάτων και ασφαλειών που γεννήθηκαν πριν από την ημερομηνία έναρξης ισχύος της εν λόγω μεταγενέστερης δήλωσης.
   Άρθρο XXXI
   Απόσυρση δηλώσεων
   1.   Κάθε συμβαλλόμενο κράτος που έχει προβεί σε δήλωση σύμφωνα με το παρόν πρωτόκολλο, εξαιρουμένης αυτής του άρθρου ΧΧΙΧ δυνάμει του άρθρου 60 της σύμβασης, μπορεί να την αποσύρει οποιαδήποτε στιγμή, ενημερώνοντας σχετικά τον Θεματοφύλακα. Η εν λόγω απόσυρση θα ισχύει από την πρώτη ημέρα του μηνός μετά την παρέλευση έξι μηνών από την ημερομηνία παραλαβής της γνωστοποίησης από τον Θεματοφύλακα
   2.   Κατά παρέκκλιση από την προηγούμενη παράγραφο, το παρόν πρωτόκολλο θα συνεχίσει να εφαρμόζεται, ωσάν να μην είχε γίνει απόσυρση της δήλωσης, όσον αφορά το σύνολο των δικαιωμάτων και ασφαλειών που γεννήθηκαν πριν από την ημερομηνία έναρξης ισχύος αυτής της απόσυρσης
   Άρθρο XXXII
   Καταγγελίες
   1.   Κάθε συμβαλλόμενο κράτος μπορεί να καταγγείλει το παρόν πρωτόκολλο με γραπτή γνωστοποίηση στον Θεματοφύλακα.
   2.   Κάθε σχετική καταγγελία αρχίζει να ισχύει την πρώτη ημέρα του μηνός μετά την παρέλευση δώδεκα μηνών από την ημερομηνία παραλαβής της γνωστοποίησης από τον Θεματοφύλακα
   3.   Κατά παρέκκλιση από τις προηγούμενες παραγράφους, το παρόν πρωτόκολλο συνεχίζει να εφαρμόζεται, ωσάν να μην είχε γίνει καταγγελία, όσον αφορά το σύνολο των δικαιωμάτων και ασφαλειών που γεννήθηκαν πριν από την ημερομηνία έναρξης ισχύος της καταγγελίας.
   Άρθρο XXXIII
   Διασκέψεις αναθεώρησης, τροποποιήσεις και σχετικά ζητήματα
   1.   Ο Θεματοφύλακας, σε συνεννόηση με την Εποπτεύουσα Αρχή, συντάσσει εκθέσεις για τα συμβαλλόμενα κράτη είτε σε ετήσια βάση, είτε όταν το απαιτούν οι περιστάσεις, όσον αφορά τον τρόπο που λειτουργεί στην πράξη το διεθνές καθεστώς που θεσπίσθηκε με τη σύμβαση όπως τροποποιείται από το πρωτόκολλο. Κατά τη σύνταξη των αναφορών αυτών, ο Θεματοφύλακας πρέπει να λαμβάνει υπόψη του τις αναφορές της Εποπτεύουσας Αρχής σε ό,τι αφορά τη λειτουργία του διεθνούς συστήματος καταχώρησης.
   2.   Εφόσον το ζητήσει τουλάχιστον το είκοσι πέντε τοις εκατό των συμβαλλομένων κρατών, ο Θεματοφύλακας συγκαλεί διασκέψεις αναθεώρησης των συμβαλλομένων κρατών σε τακτά χρονικά διαστήματα, ύστερα από συνεννόηση με την Εποπτεύουσα Αρχή, κατά τις οποίες εξετάζονται:

               α)

               η πρακτική εφαρμογή της σύμβασης, όπως τροποποιείται από το παρόν πρωτόκολλο, και η αποτελεσματικότητά της όσον αφορά τη διευκόλυνση χρηματοδοτήσεων ασφαλιζόμενων με στοιχεία ενεργητικού και της χρηματοδοτικής μίσθωσης των αντικειμένων τα οποία καλύπτονται από τους όρους της·

               β)

               η δικαστική ερμηνεία που δόθηκε στο παρόν πρωτόκολλο και η εφαρμογή των όρων του και των κανονισμών·

               γ)

               η λειτουργία του διεθνούς συστήματος καταχώρησης, η απόδοση του υπεύθυνου καταχώρησης και η επίβλεψή του από την Εποπτεύουσα Αρχή, λαμβανομένων υπόψη των αναφορών της τελευταίας· και

               δ)

               κατά πόσον είναι επιθυμητές οποιεσδήποτε τροποποιήσεις του πρωτοκόλλου ή ρυθμίσεις που αφορούν το Διεθνές Μητρώο.

         3.   Κάθε τροποποίηση του παρόντος πρωτοκόλλου εγκρίνεται από τα δύο τρίτα τουλάχιστον των συμβαλλομένων κρατών που συμμετέχουν στην αναφερόμενη στην προηγούμενη παράγραφο διάσκεψη και τίθεται σε ισχύ στα κράτη που έχουν επικυρώσει, αποδεχθεί ή εγκρίνει την τροποποίηση, μετά την επικύρωση, την αποδοχή ή την έγκρισή της από τέσσερα κράτη σύμφωνα με τις διατάξεις του άρθρου ΧΧΙΙΙ που αφορούν την έναρξη ισχύος του.
   Άρθρο XXXIV
   Ο Θεματοφύλακας και τα καθήκοντά του
   1.   Οι πράξεις επικύρωσης, αποδοχής, έγκρισης ή προσχώρησης κατατίθενται στο Διεθνές Ινστιτούτο για την Ενοποίηση του Ιδιωτικού Δικαίου (Unidroit), που ορίζεται ως Θεματοφύλακας.
   2.   Ο Θεματοφύλακας:

               α)

               ενημερώνει όλα τα συμβαλλόμενα κράτη για:

                           (i)

                           κάθε νέα υπογραφή ή κατάθεση εγγράφου επικύρωσης, αποδοχής, έγκρισης ή προσχώρησης και την ημερομηνία αυτών·

                           (ii)

                           την ημερομηνία κατάθεσης του πιστοποιητικού που αναφέρεται στο άρθρο XXIII παράγραφος 1 στοιχείο β)·

                           (iii)

                           την ημερομηνία έναρξης ισχύος του παρόντος πρωτοκόλλου·

                           (iv)

                           κάθε δήλωση που γίνεται σύμφωνα με το παρόν πρωτόκολλο και την ημερομηνία αυτής·

                           (v)

                           την απόσυρση ή τροποποίηση οποιασδήποτε δήλωσης και την ημερομηνία αυτών· και

                           (vi)

                           τη γνωστοποίηση κάθε καταγγελίας του παρόντος πρωτοκόλλου, την ημερομηνία καταγγελίας και την έναρξη ισχύος της.

               β)

               διαβιβάζει γνήσια επικυρωμένα αντίγραφα του παρόντος πρωτοκόλλου σε όλα τα συμβαλλόμενα κράτη·

               γ)

               παρέχει στην Εποπτεύουσα Αρχή και στον Υπεύθυνο του Μητρώου αντίγραφα κάθε εγγράφου επικύρωσης, αποδοχής, έγκρισης ή προσχώρησης με την ημερομηνία κατάθεσής τους, κάθε δήλωσης ή απόσυρσης ή τροποποίησης δήλωσης και κάθε γνωστοποίησης καταγγελίας με την ημερομηνία αυτών, ώστε όλα τα συμβαλλόμενα κράτη να έχουν εύκολη και πλήρη πρόσβαση στις περιεχόμενες σ’ αυτά πληροφορίες· και

               δ)

               εκτελεί όλα τα άλλα καθήκοντα για τα οποία είναι συνήθως αρμόδιοι οι Θεματοφύλακες.

      ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογράφοντες Πληρεξούσιοι έχοντες πλήρη εξουσιοδότηση υπέγραψαν το παρόν Πρωτόκολλο.
      ΚΑΤΑΡΤΙΣΘΗΚΕ στο Λουξεμβούργο την εικοστή τρίτη ημέρα του μηνός Φεβρουαρίου του έτους δύο χιλιάδες επτά, σε ένα μόνο πρωτότυπο στην αγγλική, γαλλική και γερμανική γλώσσα. Όλα τα κείμενα θεωρούνται εξίσου αυθεντικά κατόπιν επαλήθευσης από τη Γραμματεία της διάσκεψης όσον αφορά τη μεταξύ τους πιστότητα υπό την εποπτεία του Προέδρου της διάσκεψης, εντός ενενήντα ημερών από την ημερομηνία της παρούσας πράξης.


title: 2006/97/ΕΚ,ΕυͿατόμ: Απόφαση του Συμβουλίου, της  14ης Φεβρουαρίου 2006 , για τον διορισμό μέλους από τη Γερμανία της Ευρωπαϊκής Οικονομικής και Κοινωνικής Επιτροπής

text:
               16.2.2006

               EL

               Επίσημη Εφημερίδα της Ευρωπαϊκής Ένωσης

               L 46/31

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 14ης Φεβρουαρίου 2006
   για τον διορισμό μέλους από τη Γερμανία της Ευρωπαϊκής Οικονομικής και Κοινωνικής Επιτροπής
   (2006/97/ΕΚ, Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 259,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 167,
   την απόφαση 2002/758/ΕΚ, Ευρατόμ του Συμβουλίου, της 17ης Σεπτεμβρίου 2002, περί διορισμού των μελών της Οικονομικής και Κοινωνικής Επιτροπής για την περίοδο από 21 Σεπτεμβρίου 2002 έως 20 Σεπτεμβρίου 2006 (1),
   την υποψηφιότητα που πρότεινε η κυβέρνηση της Γερμανίας,
   Αφού έλαβε τη γνώμη της Επιτροπής,
   Εκτιμώντας ότι μετά την παραίτηση του κ. Alfred GEISSLER, η οποία κοινοποιήθηκε στο Συμβούλιο στις 19 Ιουλίου 2005, χηρεύει μία θέση μέλους της ανωτέρω Επιτροπής,
   ΑΠΟΦΑΣΙΖΕΙ:
   Άρθρο 1
   Ο κ. Wilfried WOLLER διορίζεται μέλος της Ευρωπαϊκής Οικονομικής και Κοινωνικής Επιτροπής, σε αντικατάσταση του κ. Alfred GEISSLER και για το υπόλοιπο της περιόδου, ήτοι έως τις 20 Σεπτεμβρίου 2006.
   Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   Παράγει αποτελέσματα από την ημερομηνία εκδόσεώς της.

      Βρυξέλλες, 14 Φεβρουαρίου 2006.

            Για το Συμβούλιο

            Ο Πρόεδρος

         K.-H. GRASSER

      (1)  ΕΕ L 253 της 21.9.2002, σ. 9.


title: Απόφαση (ΚΕΠΠΑ) 2016/939 της Επιτροπής Πολιτικής και Ασφάλειας, της 8ης Ιουνίου 2016, σχετικά με τον διορισμό του διοικητή αποστολής της ΕΕ για τη στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι (EUTM Mali) και για την κατάργηση της απόφασης (ΚΕΠΠΑ) 2015/2298 (EUTM Mali/1/2016)

text:
               14.6.2016

               EL

               Επίσημη Εφημερίδα της Ευρωπαϊκής Ένωσης

               L 155/25

         ΑΠΌΦΑΣΗ (ΚΕΠΠΑ) 2016/939 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
   της 8ης Ιουνίου 2016
   σχετικά με τον διορισμό του διοικητή αποστολής της ΕΕ για τη στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι (EUTM Mali) και για την κατάργηση της απόφασης (ΚΕΠΠΑ) 2015/2298 (EUTM Mali/1/2016)
   Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38,
   Έχοντας υπόψη την απόφαση 2013/34/ΚΕΠΠΑ του Συμβουλίου, της 17ης Ιανουαρίου 2013, για στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι (EUTM Mali) (1), και ιδίως το άρθρο 5,
   Εκτιμώντας τα ακόλουθα:

               (1)

               Δυνάμει του άρθρου 5 παράγραφος 1 της απόφασης 2013/34/ΚΕΠΠΑ, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ), σύμφωνα με το άρθρο 38 της Συνθήκης για την Ευρωπαϊκή Ένωση, να λαμβάνει τις δέουσες αποφάσεις για την άσκηση του πολιτικού ελέγχου και της στρατηγικής διεύθυνσης της EUTM Mali, συμπεριλαμβανομένων των αποφάσεων για τον διορισμό των επόμενων διοικητών αποστολής της ΕΕ.

               (2)

               Στις 26 Νοεμβρίου 2015, η ΕΠΑ εξέδωσε την απόφαση (ΚΕΠΠΑ) 2015/2298 (2) για τον διορισμό του ταξίαρχου Werner ALBL ως διοικητή αποστολής της ΕΕ για την EUTM Mali.

               (3)

               Το Βέλγιο συνέστησε τον διορισμό του ταξίαρχου Eric HARVENT ως νέου διοικητή αποστολής της ΕΕ για την EUTM Mali, σε αντικατάσταση του ταξίαρχου Werner ALBL, από τις 3 Ιουλίου 2016.

               (4)

               Στις 7 Απριλίου 2016, η στρατιωτική επιτροπή της ΕΕ υποστήριξε την εν λόγω σύσταση.

               (5)

               Συνεπώς, η απόφαση (ΚΕΠΠΑ) 2015/2298 θα πρέπει να καταργηθεί.

               (6)

               Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην εκπόνηση και την εφαρμογή των αποφάσεων και δράσεων της Ένωσης που έχουν συνέπειες στην άμυνα,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο ταξίαρχος Eric HARVENT διορίζεται διοικητής αποστολής της ΕΕ για τη στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι (EUTM Mali) από τις 3 Ιουλίου 2016.
   Άρθρο 2
   Η απόφαση (ΚΕΠΠΑ) 2015/2298 καταργείται.
   Άρθρο 3
   Η παρούσα απόφαση αρχίζει να ισχύει στις 3 Ιουλίου 2016.

      Βρυξέλλες, 8 Ιουνίου 2016.

            Για την Επιτροπή Πολιτικής και Ασφάλειας

            Ο Πρόεδρος

         W. STEVENS

      (1)  ΕΕ L 14 της 18.1.2013, σ. 19.

      (2)  Απόφαση (ΚΕΠΠΑ) 2015/2298 της Επιτροπής Πολιτικής και Ασφάλειας, της 26ης Νοεμβρίου 2015, σχετικά με τον διορισμό του διοικητή αποστολής της ΕΕ για τη στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι (EUTM Mali) και για την κατάργηση της απόφασης (ΚΕΠΠΑ) 2015/955 (EUTM Mali/3/2015) (ΕΕ L 324 της 10.12.2015, σ. 13).


title: Απόφαση του Ευρωπαϊκού Κοινοβουλίου, της 19ης Μαΐου 2010, σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2008, τμήμα II — Συμβούλιο

text:
               25.9.2010

               EL

               Επίσημη Εφημερίδα της Ευρωπαϊκής Ένωσης

               L 252/22

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 19ης Μαΐου 2010
   σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2008, τμήμα II — Συμβούλιο
   (2010/493/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2008 (1),
   έχοντας υπόψη τους οριστικούς ετήσιους λογαριασμούς των Ευρωπαϊκών Κοινοτήτων για το οικονομικό έτος 2008 – Τόμος I (C7-0174/2009) (2),
   έχοντας υπόψη την ετήσια έκθεση του Συμβουλίου προς την αρμόδια για την απαλλαγή αρχή σχετικά με τους εσωτερικούς λογιστικούς ελέγχους που πραγματοποιήθηκαν το 2008,
   έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2008, συνοδευόμενη από τις απαντήσεις των θεσμικών οργάνων (3),
   έχοντας υπόψη τη δήλωση αξιοπιστίας η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, που παρέχεται από το Ελεγκτικό Συνέδριο σύμφωνα με το άρθρο 248 της συνθήκης ΕΚ (4),
   έχοντας υπόψη το άρθρο 272 παράγραφος 10, τα άρθρα 274, 275 και 276 της συνθήκης ΕΚ, το άρθρο 314 παράγραφος 10, καθώς και τα άρθρα 317, 318 και 319 της συνθήκης για τη λειτουργία της Ευρωπαϊκής Ένωσης,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (5) και ιδίως τα άρθρα 50, 86, 145, 146 και 147,
   έχοντας υπόψη την απόφαση αριθ. 190/2003 του γενικού γραμματέα/ύπατου εκπροσώπου για την κοινή εξωτερική πολιτική και πολιτική ασφάλειας σχετικά με την επιστροφή των εξόδων ταξιδίου των αντιπροσώπων των μελών του Συμβουλίου (6),
   έχοντας υπόψη τη διοργανική συμφωνία μεταξύ του Ευρωπαϊκού Κοινοβουλίου, του Συμβουλίου και της Επιτροπής, της 17ης Μαΐου 2006, για δημοσιονομική πειθαρχία και τη χρηστή δημοσιονομική διαχείριση (7),
   έχοντας υπόψη το άρθρο 77 και το παράρτημα VI του κανονισμού του,
   έχοντας υπόψη την έκθεση της Επιτροπής Ελέγχου των Προϋπολογισμών (A7-0096/2010),

               1.

               χορηγεί απαλλαγή στον γενικό γραμματέα του Συμβουλίου όσον αφορά την εκτέλεση του προϋπολογισμού του Συμβουλίου για το οικονομικό έτος 2008·

               2.

               καταγράφει τις παρατηρήσεις του στο ψήφισμα που αποτελεί αναπόσπαστο μέρος της απόφασής του σχετικά με την απαλλαγή όσον αφορά την εφαρμογή του γενικού προϋπολογισμού της Ευρωπαϊκής Ένωσης για το οικονομικό έτος 2008, Τμήμα ΙΙ – Συμβούλιο·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο τμήμα της στο Συμβούλιο, στην Επιτροπή, στο Δικαστήριο της Ευρωπαϊκής Ένωσης, στο Ελεγκτικό Συνέδριο, στον Ευρωπαίο Διαμεσολαβητή και στον Ευρωπαίο Επόπτη Προστασίας Δεδομένων, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Jerzy BUZEK

            Ο Γενικός Γραμματέας

         Klaus WELLE

      (1)  ΕΕ L 71 της 14.3.2008.

      (2)  ΕΕ C 273 της 13.11.2009, σ. 1.

      (3)  ΕΕ C 269 της 10.11.2009, σ. 1.

      (4)  ΕΕ C 273 της 13.11.2009, σ. 122.

      (5)  ΕΕ L 248 της 16.9.2002, σ. 1.

      (6)  Απόφαση που απορρέει από τον εσωτερικό κανονισμό του Συμβουλίου της 22ας Ιουλίου 2002 (ΕΕ L 230 της 28.8.2002, σ. 7).

      (7)  ΕΕ C 139 της 14.6.2006, σ. 1.
    ---documentbreak---

               25.9.2010

               EL

               Επίσημη Εφημερίδα της Ευρωπαϊκής Ένωσης

               L 252/24

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 16ης Ιουνίου 2010
   που περιέχει τις παρατηρήσεις οι οποίες αποτελούν αναπόσπαστο τμήμα της απόφασής του σχετικά με τη χορήγηση απαλλαγής όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2008, τμήμα II — Συμβούλιο
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2008 (1),
   έχοντας υπόψη τους οριστικούς ετήσιους λογαριασμούς των Ευρωπαϊκών Κοινοτήτων για το οικονομικό έτος 2008 – Τόμος I (C7-0174/2009) (2),
   έχοντας υπόψη την ετήσια έκθεση του Συμβουλίου προς την αρμόδια για την απαλλαγή αρχή σχετικά με τους εσωτερικούς ελέγχους που πραγματοποιήθηκαν το 2008,
   έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2008, συνοδευόμενη από τις απαντήσεις των θεσμικών οργάνων (3),
   έχοντας υπόψη τη δήλωση αξιοπιστίας η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, που παρέχεται από το Ελεγκτικό Συνέδριο σύμφωνα με το άρθρο 248 της συνθήκης ΕΚ (4),
   έχοντας υπόψη το άρθρο 272 παράγραφος 10, τα άρθρα 274, 275 και 276 της συνθήκης ΕΚ, το άρθρο 314 παράγραφος 10, καθώς και τα άρθρα 317, 318 και 319 της συνθήκης για τη λειτουργία της Ευρωπαϊκής Ένωσης,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (5) και ιδίως τα άρθρα 50, 86, 145, 146 και 147,
   έχοντας υπόψη την απόφαση αριθ. 190/2003 του γενικού γραμματέα του Συμβουλίου/ύπατου εκπροσώπου για την κοινή εξωτερική πολιτική και πολιτική ασφάλειας σχετικά με την επιστροφή των εξόδων ταξιδίου των αντιπροσώπων των μελών του Συμβουλίου (6),
   έχοντας υπόψη τη διοργανική συμφωνία μεταξύ του Ευρωπαϊκού Κοινοβουλίου, του Συμβουλίου και της Επιτροπής, της 17ης Μαΐου 2006, για δημοσιονομική πειθαρχία και χρηστή δημοσιονομική διαχείριση (ΔΣ) (7),
   έχοντας υπόψη το ψήφισμά του της 25ης Νοεμβρίου 2009 με παρατηρήσεις που αποτελούν αναπόσπαστο τμήμα της απόφασης σχετικά με τη χορήγηση απαλλαγής όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2007, Τμήμα II – Συμβούλιο (8),
   έχοντας υπόψη το άρθρο 77 και το παράρτημα VI του κανονισμού του,
   έχοντας υπόψη την έκθεση της Επιτροπής Ελέγχου των Προϋπολογισμών (A7-0096/2010),

               Α.

               λαμβάνοντας υπόψη ότι το Συμβούλιο, εκπροσωπούμενο από την ισπανική προεδρία, συμφώνησε να αξιολογήσει εκ νέου την υποτιθέμενη συμφωνία κυρίων που χρονολογείται από το 1970,

               Β.

               λαμβάνοντας υπόψη ότι «οι πολίτες έχουν δικαίωμα να γνωρίζουν πώς δαπανώνται οι φόροι που πληρώνουν και πώς διαχειρίζονται οι πολιτικοί φορείς την εξουσία που τους ανατίθεται» (9),

               Γ.

               λαμβάνοντας υπόψη ότι στα συμπεράσματα του Ευρωπαϊκού Συμβουλίου της Κολωνίας, στις 3 και 4 Ιουνίου 1999, προβλέπεται να αποκτήσει το Συμβούλιο επιχειρησιακό δυναμικό, στο πλαίσιο της ενίσχυσης της κοινής ευρωπαϊκής πολιτικής ασφάλειας και άμυνας (ΚΕΠΑΑ),

               Δ.

               λαμβάνοντας υπόψη ότι η απόφαση 2004/197/ΚΕΠΠΑ (10) του Συμβουλίου προβλέπει τη δημιουργία μηχανισμού διαχείρισης της χρηματοδότησης των κοινών εξόδων των επιχειρήσεων της Ευρωπαϊκής Ένωσης που έχουν στρατιωτικές συνέπειες ή συνέπειες στον τομέα της άμυνας, με την επωνυμία ΑΘΗΝΑ, και ότι η απόφαση αυτή, σε συνδυασμό με την απόφαση 2004/582/ΕΚ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, της 28ης Απριλίου 2004, σχετικά με τα προνόμια και τις ασυλίες που χορηγούνται στον μηχανισμό ΑΘΗΝΑ (11), παρέχει προνόμια και ασυλίες στον μηχανισμό ΑΘΗΝΑ και δίδει επιχειρησιακή εξουσία στο Συμβούλιο,

               Ε.

               λαμβάνοντας υπόψη ότι η απόφαση 2000/178/ΚΕΠΠΑ του Συμβουλίου, της 28ης Φεβρουαρίου 2000, σχετικά με το καθεστώς των εθνικών εμπειρογνωμόνων σε στρατιωτικά θέματα οι οποίοι αποσπώνται στη γενική γραμματεία του Συμβουλίου κατά τη μεταβατική περίοδο (12) και η απόφαση 2001/80/ΚΕΠΠΑ του Συμβουλίου, της 22ας Ιανουαρίου 2001, για τη σύσταση του στρατιωτικού επιτελείου της Ευρωπαϊκής Ένωσης (13) ορίζουν ότι οι δαπάνες που αφορούν την απόσπαση στρατιωτικών εμπειρογνωμόνων βαρύνουν τον προϋπολογισμό του Συμβουλίου,

               1.

               σημειώνει ότι, το 2008, το Συμβούλιο διέθετε πιστώσεις υποχρεώσεων που ανέρχονταν συνολικά στο ποσό των 743 εκατ. ευρώ (2007: 650 εκατ. ευρώ), με ποσοστό εκτέλεσης 93,31 %, σημαντικά υψηλότερο του 2007 (81,89 %), αλλά πάντα κατώτερο του μέσου όρου των άλλων οργάνων (95,67 %)·

               2.

               δεδομένων των προβλημάτων που αντιμετώπισε στις διαδικασίες απαλλαγής για το 2007 και το 2008, επαναβεβαιώνει τη θέση που έλαβε στην απόφασή του της 25ης Απριλίου 2002 για τη χορήγηση απαλλαγής για το οικονομικό έτος 2000 (14) σύμφωνα με την οποία «[…] παραδέχεται ότι το Ευρωπαϊκό Κοινοβούλιο και το Συμβούλιο δεν εξέταζαν στο παρελθόν λεπτομερώς την εκτέλεση των τμημάτων του προϋπολογισμού που τα αφορούν· φρονεί ότι, λαμβανομένης υπόψη της αύξησης των δαπανών λειτουργικού χαρακτήρα, οι οποίες χρηματοδοτούνται στο πλαίσιο του διοικητικού προϋπολογισμού του Συμβουλίου στους τομείς των εξωτερικών υποθέσεων, της ασφάλειας και της αμυντικής πολιτικής, καθώς και της δικαιοσύνης και των εσωτερικών υποθέσεων, θα ήταν σκόπιμο να προσδιοριστεί με σαφήνεια η εμβέλεια αυτής της ρύθμισης, προκειμένου να διαφοροποιηθούν οι παραδοσιακές διοικητικές δαπάνες από τις δαπάνες που αφορούν δραστηριότητες σε αυτούς τους νέους τομείς πολιτικής»·

               3.

               θεωρεί ότι, έχοντας υπόψη τις αυξήσεις σε διοικητικές δαπάνες και ιδίως λόγω της πιθανής παρουσίας δαπανών επιχειρησιακού χαρακτήρα, οι δαπάνες του Συμβουλίου πρέπει να ελέγχονται κατά τον ίδιο τρόπο όπως εκείνες των άλλων οργάνων της ΕΕ στο πλαίσιο της διαδικασίας απαλλαγής που προβλέπεται από το άρθρο 319 της συνθήκης για τη λειτουργία της Ευρωπαϊκής Ένωσης·

               4.

               θεωρεί ότι ο έλεγχος αυτός βασίζεται στα ακόλουθα έγγραφα που υποβάλλουν όλα τα όργανα:

                           —

                           λογαριασμούς του προηγούμενου οικονομικού έτους που σχετίζονται με την εκτέλεση του προϋπολογισμού,

                           —

                           δημοσιονομικό δελτίο των στοιχείων ενεργητικού και παθητικού,

                           —

                           ετήσια έκθεση δραστηριοτήτων για τον προϋπολογισμό τους και τη δημοσιονομική τους διαχείριση,

                           —

                           ετήσια έκθεση του εσωτερικού λογιστικού ελεγκτή,

                     καθώς και σε προφορική παρουσίαση στη συνεδρίαση της αρμόδιας για τη διαδικασία απαλλαγής κοινοβουλευτικής επιτροπής·

               5.

               αναμένει μελλοντικά στη συζήτηση για την απαλλαγή στην ολομέλεια να είναι παρόντα όλα τα όργανα, εκπροσωπούμενα στο κατάλληλο επίπεδο·

               6.

               απορρίπτει την άποψη του Συμβουλίου ότι το γεγονός ότι το Κοινοβούλιο και το Συμβούλιο δεν εξέταζαν στο παρελθόν λεπτομερώς την εκτέλεση των τμημάτων του προϋπολογισμού που τα αφορούσαν ήταν το αποτέλεσμα «συμφωνίας κυρίων» (ψήφισμα που κατεγράφη στα πρακτικά της συνεδρίασης του Συμβουλίου της 22ας Απριλίου 1970)· θεωρεί τη συμφωνία κυρίων μη δεσμευτικό έγγραφο και την ερμηνεία που δίδει σε αυτή το Συμβούλιο υπερβολικά ευρεία·

               7.

               θεωρεί ότι η κατάρτιση του προϋπολογισμού και η απαλλαγή για τον προϋπολογισμό αποτελούν δύο χωριστές διαδικασίες και ότι η «συμφωνία κυρίων» μεταξύ Κοινοβουλίου και Συμβουλίου για την κατάρτιση των αντίστοιχων τμημάτων τους στον προϋπολογισμό δεν πρέπει να απαλλάσσει το Συμβούλιο από την ευθύνη του να αποδίδει πλήρη λογαριασμό στους πολίτες για τα κονδύλια που του διατίθενται·

               8.

               εκτιμά ότι η απαλλαγή του 2008 λαμβάνει χώρα σε μια κρίσιμη στιγμή, όταν πρέπει να οριστεί με σαφήνεια μια επίσημη συμφωνία για τη διαδικασία απαλλαγής για τη νέα Ευρωπαϊκή Υπηρεσία Εξωτερικής Δράσης (ΕΥΕΔ), ώστε να εξασφαλίζεται η αξιοπιστία χάρη στην πλήρη διαφάνεια, και καλεί το Συμβούλιο να εξασφαλίσει την υποβολή στο Κοινοβούλιο, πριν από τη λήξη της διαδικασίας απαλλαγής για το 2008, συγκεκριμένων, λεπτομερών και ολοκληρωμένων σχεδίων για τη στελέχωση και την οργανωτική και ελεγκτική διάρθρωση της ΕΥΕΔ, περιλαμβανομένων του στρατιωτικού επιτελείου της ΕΕ, του Κέντρου Επιχειρήσεων, της Διεύθυνσης Διαχείρισης Κρίσεων και Προγραμματισμού της ΓΓΣ, της Μη Στρατιωτικής Δυνατότητας Προγραμματισμού και Διεξαγωγής Επιχειρήσεων, καθώς και όλου του προσωπικού της γενικής γραμματείας που εργάζεται στον τομέα της εξωτερικής πολιτικής και πολιτικής ασφάλειας, στα οποία θα εμφαίνονται ειδικότερα η αύξηση και η κατανομή του προσωπικού και οι προβλεπόμενες δημοσιονομικές επιπτώσεις, και να ξεκινήσει αμέσως διαπραγματεύσεις με την αρμόδια για τον προϋπολογισμό αρχή με βάση τις υποβληθείσες προτάσεις·

               9.

               τονίζει ότι η χορήγηση απαλλαγής του παρόντος έτους δεν μπορεί να ληφθεί υπόψη για τη χορήγηση απαλλαγής τα προσεχή έτη, εκτός εάν το Συμβούλιο σημειώσει αξιόλογη πρόοδο στους τομείς ανησυχίας στους οποίους παραπέμπει η παράγραφος 5 του ψηφίσματος του Κοινοβουλίου της 25ης Νοεμβρίου 2009·

               10.

               επαναλαμβάνει ότι το Συμβούλιο πρέπει κάθε χρόνο να είναι παρόν στο Κοινοβούλιο για την παρουσίαση της ετήσιας έκθεσης του Ελεγκτικού Συνεδρίου και για τη συζήτηση για τη χορήγηση απαλλαγής για τον προϋπολογισμό·

               11.

               καλεί το Συμβούλιο και το Κοινοβούλιο, υπό την ιδιότητά τους ως αρμόδιες επί του προϋπολογισμού αρχές, να ορίσουν μια ετήσια διαδικασία, στο πλαίσιο της διαδικασίας απαλλαγής, με στόχο τη βελτίωση της ανταλλαγής πληροφοριών σχετικά με τους αντίστοιχους προϋπολογισμούς τους· σύμφωνα με τη διαδικασία αυτή, ο πρόεδρος του Συμβουλίου, συνοδευόμενος από τον γενικό γραμματέα του Συμβουλίου, θα πραγματοποιεί επίσημη συνεδρίαση με την Επιτροπή Ελέγχου του Προϋπολογισμού ή αντιπροσωπεία αυτής της επιτροπής την οποία θα απαρτίζουν ο πρόεδρος, οι συντονιστές και ο εισηγητής, προκειμένου να παράσχει όλες τις πληροφορίες που χρειάζονται όσον αφορά την εκτέλεση του προϋπολογισμού του Συμβουλίου· προτείνει, εξάλλου, ο πρόεδρος της αρμόδιας επιτροπής να ενημερώνει συστηματικά και με τον κατάλληλο τρόπο την εν λόγω επιτροπή για την πρόοδο των συγκεκριμένων συζητήσεων·

               12.

               ενθαρρύνει την ισπανική προεδρία να επανεξετάσει τον άτυπο διακανονισμό που διέπει την απαλλαγή για τον προϋπολογισμό του Συμβουλίου και ζητεί να περιληφθεί σχετική δέσμευση στην αναθεώρηση των δημοσιονομικών κανονισμών, ούτως ώστε να τεθεί σε εφαρμογή με την έναρξη της νέας δημοσιονομικής περιόδου μετά το 2013, ενώ οι συζητήσεις θα πρέπει να έχουν ολοκληρωθεί πριν από τις 15 Οκτωβρίου 2010·

               13.

               υπενθυμίζει στο Συμβούλιο τη θέση που διατύπωσε στην παράγραφο 12 του ψηφίσματός του, της 24ης Απριλίου 2007 (15) για τη χορήγηση απαλλαγής για το οικονομικό έτος 2005, η οποία ανέφερε τα εξής: «ζητεί μεγαλύτερη διαφάνεια στον τομέα της κοινής εξωτερικής πολιτικής και πολιτικής ασφάλειας (ΚΕΠΠΑ)· καλεί το Συμβούλιο να εξασφαλίσει, σύμφωνα με την παράγραφο 42 της διοργανικής συμφωνίας […], τη μη εγγραφή στον προϋπολογισμό του Συμβουλίου επιχειρησιακών δαπανών στο πλαίσιο της ΚΕΠΠΑ· διατηρεί το δικαίωμα να λάβει, αν χρειασθεί, όλα τα αναγκαία μέτρα, σε περίπτωση παραβίασης της συμφωνίας»·

               14.

               αναγνωρίζει το γεγονός ότι το Συμβούλιο έχει προβλέψει διάφορες διαδικασίες για να ζητεί τη γνώμη του Κοινοβουλίου και να το ενημερώνει σχετικά με τις εξελίξεις της ΚΕΠΠΑ· θεωρεί, ωστόσο, ότι η ετήσια έκθεση του Συμβουλίου σχετικά με τις κύριες πτυχές και τις βασικές επιλογές της ΚΕΠΠΑ, που υποβλήθηκε στο Κοινοβούλιο κατ’ εφαρμογήν του σημείου 43 της διοργανικής συμφωνίας, περιορίζεται σε μια περιγραφή κοινών θέσεων της ΚΕΠΠΑ, κοινών δράσεων και εκτελεστικών αποφάσεων και ότι τα προσεχή έτη πρέπει να παρέχονται εκτενέστερες πληροφορίες για τη διαδικασία απαλλαγής·

               15.

               επαναλαμβάνει το αίτημά του προς το Συμβούλιο να του παράσχει λεπτομερείς πληροφορίες σχετικά με τη φύση των δαπανών, στα πλαίσια του Τίτλου 3 (Δαπάνες που απορρέουν από τις δράσεις του οργάνου σε ειδικές αποστολές), ούτως ώστε να δώσει τη δυνατότητα στο Κοινοβούλιο να εξακριβώσει εάν όλες οι δαπάνες είναι σύμφωνες με τη διοργανική συμφωνία και ότι καμία από αυτές δεν είναι επιχειρησιακής φύσεως·

               16.

               ανησυχεί για την έλλειψη διαφάνειας του κόστους που προκύπτει από τις δραστηριότητες, ιδίως τις αποστολές που πραγματοποιούνται από τους ειδικούς αντιπροσώπους, και ζητεί να δημοσιοποιείται στο διαδίκτυο λεπτομερής ανάλυση των δαπανών των ειδικών αντιπροσώπων και του προϋπολογισμού των αποστολών τους·

               17.

               ερωτά το Ελεγκτικό Συνέδριο για ποιο λόγο, στην ετήσια έκθεσή του για το 2008 σχετικά με το Συμβούλιο, δεν γίνεται μνεία στα μη επιλυθέντα προβλήματα, όπως τονίζεται στο προαναφερθέν ψήφισμα του Κοινοβουλίου της 25ης Νοεμβρίου 2009·

               18.

               επισημαίνει την παρατήρηση του Ελεγκτικού Συνεδρίου στην παράγραφο 11.10 της ετήσιας έκθεσής του για το 2008 σχετικά με την έλλειψη συμμόρφωσης προς τις διατάξεις του άρθρου 5 παράγραφος 3 του δημοσιονομικού κανονισμού όσον αφορά τη συνεχιζόμενη (2005-2008) εγγραφή υπερβολικών πιστώσεων στον προϋπολογισμό για το SESAME (Secured European System for Automatic Messaging)· λαμβάνει γνώση της απάντησης του Συμβουλίου και της πρόθεσής του να βελτιώσει τον συντονισμό των δομών διαχείρισης μείζονων έργων που βασίζονται στην τεχνολογία των πληροφοριών·

               19.

               εκφράζει την ικανοποίησή του για τους λογιστικούς ελέγχους που πραγματοποιήθηκαν από την υπηρεσία εσωτερικού ελέγχου του Συμβουλίου το 2008 (οκτώ δημοσιονομικοί έλεγχοι και ένας μεικτός έλεγχος), καθώς και για το γεγονός ότι σημαντικό μέρος των συστάσεων έγιναν αποδεκτές· επισημαίνει, ωστόσο, ότι το σημείωμα για το θέμα αυτό που υποβλήθηκε στην αρμόδια για την απαλλαγή αρχή ήταν μάλλον γενικού χαρακτήρα και ζητεί λεπτομερέστερες πληροφορίες σχετικά με την εφαρμογή των συστάσεων του λογιστικού ελέγχου·

               20.

               εκφράζει την ικανοποίησή του για το νέο ολοκληρωμένο σύστημα διαχείρισης και δημοσιονομικού ελέγχου (SAP) που λειτουργεί από την 1η Ιανουαρίου 2008 και επέτρεψε την πραγματοποίηση δημοσιονομικών εξοικονομήσεων και βελτιώσεων στην αποτελεσματικότητα και για τα τρία συμμετέχοντα όργανα (Συμβούλιο, Ελεγκτικό Συνέδριο και Δικαστήριο)·

               21.

               επιδοκιμάζει τα αποτελέσματα σε σχέση με την ενοποίηση της οργάνωσης μετά τις διευρύνσεις της ΕΕ το 2004 και το 2007, και συγκεκριμένα την κεντρική οργάνωση των μεταφραστικών τμημάτων και την πρόσληψη υπαλλήλων από τα νέα κράτη μέλη· χαιρετίζει επίσης την καθιέρωση του ευέλικτου ωραρίου εργασίας, το οποίο συμβάλλει στην καλύτερη εξισορρόπηση εργασίας και ιδιωτικής ζωής· σημειώνει, ωστόσο, τον χαμηλό βαθμό πλήρωσης των θέσεων στο οργανόγραμμα (κατά μέσο όρο 90 %· το 2007, 86 %)·

               22.

               λαμβάνει γνώση της αξιοσημείωτης αύξησης στις προκαταβολές για το κτίριο Residence Palace (70 εκατ. ευρώ αντί των προβλεπόμενων 15 εκατ. ευρώ, με στόχο την επακόλουθη μείωση του συνολικού κόστους της αγοράς) που κατέστη δυνατή λόγω της συνολικής υποχρησιμοποίησης του προϋπολογισμού (ποσοστό εκτέλεσης 85,7 %) και ζητεί στις μελλοντικές ετήσιες εκθέσεις να αναλύεται λεπτομερώς η πολιτική ακινήτων ώστε να καθίσταται εφικτός ο ουσιαστικός έλεγχος στο πλαίσιο της διαδικασίας απαλλαγής·

               23.

               εκτιμά ότι ο ετήσιος προϋπολογισμός για τον μόνιμο πρόεδρο του Ευρωπαϊκού Συμβουλίου πρέπει να είναι χωριστός από τον προϋπολογισμό του Συμβουλίου και να υποβάλλεται ως ένα τμήμα του προϋπολογισμού από το 2012·

               24.

               χαιρετίζει την εκ μέρους της ισπανικής προεδρίας ανάληψη της υποχρέωσης να καταστεί σαφέστερη η διαδικασία απαλλαγής ώστε να υπάρχει πλήρης λογοδοσία για τον διοικητικό προϋπολογισμό του Συμβουλίου στο Κοινοβούλιο και ζητεί να υπάρξει ισχυρή δέσμευση από τις επόμενες προεδρίες ότι θα συνεχίσουν το έργο αυτό στο ίδιο πνεύμα.

      (1)  ΕΕ L 71 της 14.3.2008.

      (2)  ΕΕ C 273 της 13.11.2009, σ. 1.

      (3)  ΕΕ C 269 της 10.11.2009, σ. 1.

      (4)  ΕΕ C 273 της 13.11.2009, σ. 122.

      (5)  ΕΕ L 248 της 16.9.2002, σ. 1.

      (6)  Απόφαση που απορρέει από τον εσωτερικό κανονισμό του Συμβουλίου της 22ας Ιουλίου 2002 (ΕΕ L 230 της 28.8.2002, σ. 7).

      (7)  ΕΕ C 139 της 14.6.2006, σ. 1.

      (8)  ΕΕ L 19 της 23.1.2010, σ. 9.

      (9)  Ευρωπαϊκή πρωτοβουλία για τη διαφάνεια.

      (10)  ΕΕ L 63 της 28.2.2004, σ. 68.

      (11)  ΕΕ L 261 της 6.8.2004, σ. 125.

      (12)  ΕΕ L 57 της 2.3.2000, σ. 1.

      (13)  ΕΕ L 27 της 30.1.2001, σ. 7.

      (14)  ΕΕ L 158 της 17.6.2002, σ. 66.

      (15)  ΕΕ L 187 της 15.7.2008, σ. 21.